Menilai Semula Dasar Luar Trump Untuk Timur Tengah

Saya mula kenal nama Donald Trump sejak dari bangku sekolah lagi. Sebagai peminat rancangan The Apprentice, saya rasa ‘excited’ juga bila dengar beliau dengan tegasnya menyebut, ‘you are fired’ terhadap calon yang gagal ke peringkat seterusnya. Ketika itu, peranti pintar belum wujud, pendedahan carian maklumat di internet jauh sekali.

Oleh, itu saya melihat dan tahu tentang beliau apa yang dipaparkan di televisyen sahaja. Bagi saya, beliau pemimpin yang tegas, tahu apa dia nak kejar dan bergaya angkuh. Saya tak bercadang cerita panjang mengenai latar belakang beliau dalam artikel ini, nanti lari topik pula.

Apa yang saya nak ‘highlight’ kan ialah apakah kesan atau pengaruh Trump sepanjang menjadi presiden Amerika Syarikat terhadap Asia Barat. Trump tidak pernah menyatakan minat berp.era.ng, ini mungkin kerana fokusnya menyelesaikan isu dalaman Amerika Syarikat dengan slogan ‘Make America Great Again’.

Ya, negara Uncle Sam ini memang suka kacau rumah tangga orang, rumah tangga sendiri pun tak terurus. Masalah pendatang asing dari Benua Latin pun tak pandai nak selesai. Zaman Trump, beliau nak selesaikan dengan keluarkan arahan pembinaan tembok sempadan AS – Mexico dan mengugut membatalkan bantuan kepada bandar yang melindungi pendatang haram. Tembok penghalang tersebut dibuat dari konkrit dan keluli, panjang tak panjang 285 km juga. Rasanya Jin ifrit pun tak leh masuk.

Ke Luar Negara

Sejak angkat sumpah jawatan Presiden Amerika Syarikat ke-45 di Capitol Hill 20 Januari 2017, beliau tak ‘rushing’ nak keluar negara. Selepas 4 bulan, baru bermula perjalanan pertama beliau ke luar negara sebagai POTUS (President Of United States). Mungkin sudah bosan berada di rumah putih. Mana tak bosannya kalau dinding semua warna putih. Agak-agak negara manakah menjadi destinasi pertama beliau ? Negara di benua Eropah? Bukan, Afrika? Macam langsung tak.

Negara pertama Presiden Trump lawati adalah negara Arab Saudi pada 20 Mei 2017. Kalau lihat bagaimana Kerajaan Saudi raikan beliau, boleh kecil hati. Nampak sangat negara Uncle Sam ini talian hayat Kerajaan Saudi dalam survival politik mereka di Asia Barat. Itu lah politik, bukan sahaja sambutan yang sangat meriah, Trump juga dianugerahkan pingat emas Raja Abdul Aziz.

Hasil lawatan Trump di Arab Saudi, telah termeterai persetujuan dan tandatangan kontrak ketenteraan bernilai 110 bilion USD dan 350 bilion USD untuk tempoh 10 tahun. Dari sumber Rumah Putih, perjanjian dan kontrak ketenteraan yang ditandatangani antara kedua-dua negara adalah yang terbesar dalam sejarah Amerika Syarikat.

Hasrat dari perjanjian tersebut adalah meningkatkan upaya dan kemampuan kerajaan Saudi dalam mengekang keganasan di wilayah Asia Barat, lantaran itu beban yang ditanggung oleh Amerika Syarikat untuk meredakan keganasan di arab menjadi berkurang.

Seperti yang disebutkan dari awal, Trump tak berminat campur tangan hal rumah tangga orang, tak berminat nak lancarkan pe.ra.ng macam perangai presiden sebelum ini. Harapan beliau, Arab Saudi boleh ‘cover’ hasil kontrak yang diberikan. Amerika akan ‘back up’ belakang. Buat apa jadi ‘player’ kalau boleh duduk bangku simpanan kan.

Pada tahun 2016, Trump dengan ‘slumber’nya mengeluarkan Amerika Syarikat dari satu perjanjian penting untuk mengekang program nuklear Iran dan mengenakan semula sekatan ekonomi terhadap Iran. Keputusan tegas Trump dibantah ramai pihak termasuk para pemimpin di Eropah dan mantan presiden Barack Obama. Mereka buat rayuan agar Trump mempertimbangkan semula kerana keputusan beliau memberi impak besar kepada firma perniagaan.

Bagi Trump, perjanjian Nuklear Iran yang melibatkan Amerika Syarikat pada tahun 2015 itu malang dan memalukan, tak berkesan pun untuk membendung cita – cita nuklear negara yang terkenal dengan fahaman syiah tersebut. Bahasa mudah, ‘ buat habis beras jer’. Trump telah kotakan janji kempen beliau untuk keluar dari perjanjian itu. Trump berpandangan, nak hukum Iran ini bukan buat perjanjian tetapi mengenakan sekatan ekonomi besar-besaran kepada Iran dan memang beliau buat.

Trump Yang ‘Gila’

Kita sedia maklum bahawa Trump merupakan presiden pertama negara itu yang tidak pernah berkhidmat dengan tentera dan memegang jawatan dalam kerajaan. Sudah pasti latar belakang beliau sedikit sebanyak mempengaruhi cara fikir dan bertindak beliau. Pada awalnya, saya fikir bagus juga, kita nak juga tengok pemimpin yang bekerja tak ikut cara biasa.

Ini kerana budaya kerja ahli perniagaan atau korporat memang berbeza dengan cara kerja orang kerja kerajaan. Setiap hari orang akan tunggu apa Trump nak tweet kat twitter beliau, apa lagi ‘benda gila’ beliau nak buat. Tengok signature Trumph pun sudah pening. Menjadi gila dalam politik ini bagus kalau benar berstrategi seperti teori ‘madman’ dalam seni politik yang diguna baik oleh Richard Nixon – Henry Kissinger.

Cara Trump mungkin tak sesuai dalam pentadbiran Amerika Syarikat. Dasar Amerika Syarikat pada era Trump tidak harmoni, main serbu sahaja kerana cara Trump ‘deal’ dengan urusan pentadbiran negara dan dasar luar banyak bergantung pada naluri politik beliau dan sering bercanggah dengan pendapat pakar dan pegawai pentadbiran. Kalau cakap mudah, ‘ikut kepala dia jer’. Trump juga tidak teragak-agak menzahirkan kekagumannya kepada para pemimpin diktator seperti rakan sejawatnya dari pemimpin Korea Utara, presiden Xi Jinping, Putin dan Erdogan, dan putera mahkota Saudi.

Walaupun kadang-kadang Trump melucukan, Trump boleh bertukar watak menggunakan kekuatan ketenteraan Amerika Syarikat diluar jangka dan sangat dramatik. Pada zaman beliau, Qassem Soleimani, komander pasukan Quds, sebuah pasukan rahsia yang bertanggungjawab dalam risikan dan operasi ketenteraan Iran di luar negara telah terbunuh dalam s.erang.an dron Amerika Syarikat pada 3 Januari 2020 di Baghdad. S.erang.an tersebut diluluskan oleh Presiden Donald Trump.

Iktiraf Jurusalem Sebagai Ibu Kota Israel

Pada bulan Disember 2017, Trump mengumumkan bahawa Amerika Syarikat akan mengiktiraf Baitul Maqdis sebagai ibu kota Israel, suatu langkah berhati kering yang segan-segan hendak dibuat oleh presiden Amerika Syarikat sebelumnya. Walaupun Pertubuhan Bangsa – Bangsa Bersatu (PBB) menganggap Jerusalem Timur yang diduduki Israel pada tahun 1967 sebagai tanah Palestin yang dijajah, Trump teruskan hasrat beliau yang beliau rasakan benar. Tak sempat nak bernafas, laju juga kerja Trump ini, pada Februari 2018, Trumph arahkan Washington agar memindahkan kedutaannya ke Jerusalem, dan 3 bulan kemudian penghijrahan kedutaan direalisasikan pada Mei 2018. Trump tak turun rasmi, hantar anak dia sahaja iaitu Ivanka Trump pergi rasmikan.

Cuba Jadi Hero Selesaikan Konflik Israel -Palestin

28 Januari 2020, Trump mendedahkan kepada umum perancangan beliau untuk mengusahakan suatu perjanjian damai yang bertujuan menyelesaikan konflik antara Israel dan Palestin. Jika berjaya, perjanjian tersebut akan dikenang dalam sejarah sebagai ‘deal of the century’. Trump memang secara terbuka menyatakan imipan beliau ke arah perdamaian Israel dan Palestin sejak menjawat jawatan presiden. Nampak muka ganas, tapi hati penuh bunga.

Pendek cerita, usaha ini terbantut selepas Palestin menolak kerjasama ke arah perdamaian yang disifatkan tidak adil dan berat sebelah. Cita-cita pemimpin Palestin menjadikan Jurusalem sebagai ibu negara tetapi Trump sebelum itu, sudah iktiraf Jurusalem sebagai ibu negara Israel. Perjanjian yang tersakiti itu kemudian diganti dengan usaha normalisasi hubungan negara-negara arab dengan Israel yang merupakan kejayaan terbesar Israel sejak penubuhan negara haram mereka.

Pada 15 September, Trump menjadi tuan rumah di Rumah Putih ketika upacara menandatangani perjanjian antara wakil Emiriah Arab Bersatu (UAE) dan Bahrain serta Israel yang bersetuju memeterai hubungan normalisasi dengan Isreal. Trump yang menjadi ‘broker’ menjadi saksi perjanjian tersebut. Sejak perjanjian itu, Sudan dan Maghribi juga menyatakan hasrat yang sama. Mendapatkan persetujuan empat buah negara arab ke arah menormalkan hubungan dengan Israel merupakan pencapaian diplomatik terpenting dalam pentadbiran Trump.

Nak salahkan Israel dan Trump pun tak boleh kalau tuan empunya badan sendiri (negara-negara arab) bersetuju ke arah itu. Sebenarnya UAE bukan negara arab pertama mengadakan hubungan normal dengan Israel, sebelum ini sudah ada negara arab yang menghulurkan salam damai dengan Israel iaitu Mesir pada tahun 1979 dan Jordan pada tahun 1994. Mungkin mereka sudah penat bergaduh dan sudah mula menerima idea two-state solution.

Malang untuk Trump, beliau telah kalah dalam pemilihan presiden yang bermula pada 3 November 2020. Pesaing beliau, Joe Biden diumumkan sebagai pemenang dan telah pun ditabalkan secara rasmi sebagai presiden Amerika Syarikat yang ke- 46 walaupun berlaku sedikit ketidakpuasan hati. Bila tulis tentang presiden Amerika Syarikat, biasa orang tanya, mana lagi baik, Trump atau Biden?

Susah nak jawab, tetapi yang pasti perdana menteri Malaysia masih lagi Muhyiddin. Saya jawab dengan tinggalkan pertanyaan, ‘there are many devils right now, given the circumtances, we may have to choose the least damaging amongst them. One more, better the devil you can manage than the devil you don’t.


Band Muka Tembok: Kapow

Era kegemilangan muzik rock di Malaysia dikatakan bermula
pada awal 1980-an. Kemunculan kumpulan Search dengan album Cinta Buatan
Malaysia pada 1985 dan album kompilasi Battle of the Bands yang menampilkan
Lefthanded, Bloodshed, SYJ, Ella & The Boys dan Rahim Maarof &
Whitesteel pada 1986 membuatkan rock terus mendominasi industri muzik tanah
air.

Tercari-cari band yang memainkan muzik Rock n Roll masa kini
dengan nafas yang baru?

Ini dia Kapow. Band dari Kuala Lumpur ini dibarisi oleh:

Fahimi – Vokal & Guitar (Abang Misai)

Roland – Guitar

Baan – Drum

Zhaf – Bass

Ditubuhkan pada tahun 2017. Idea penubuhan Kapow bermula di sebuah warung di pinggir Bandar Utama Damansara. Tanpa mendapat kebenaran pihak berwajib, mereka bertindak sesuka hati malah tanpa mengambil kira efek muzik mereka kepada ekonomi negara lantas menjadikan Rock N Roll sebagai genre muzik mereka.

Mereka mengambil inspirasi seperti ACDC, Artic Monkeys, Jet, Foo Fighters, Hujan, Bunkface dan ramai lagi. Mereka telah membuat kesilapan yang mengundang ‘penyesalan’ dengan mengadakan kerjasama bersama AG Coco untuk menerbitkan album pertama mereka berjudul K’ dibawah label Kamar Seni.

K (2018)

Baru-baru ini mereka sudah mengeluarkan video muzik lagu bertajuk K’. Sound yang rock n roll dan kreativiti mereka dapat menghasilkan bunyi seperti lagu-lagu mainstream. Namun tidak dinafikan mereka mempunyai identiti yang tersendiri.

Benar-benar lagu K’ ini adalah ‘radio friendly’. Setiap lirik dan susunan muzik cukup menarik! Setakat ini mereka sudah mengeluarkan 3 video muzik rasmi (Hello Holiday, Kitaraya Kotaraya, K). Kitaraya Kotaraya adalah sebuah lagu raya yang baru dikeluarkan pada 24/5/2019.

Mereka baru selesai dengan Tour Abang Misai di seluruh
Malaysia selama 3 bulan. Juga terdapat merchandise komik yang dilukis oleh
Abang Misai sendiri.

Mereka juga adalah pemenang  Malaysia Vans Musicians Wanted 2018 dan
berjaya pergi ke China untuk mempromosikan lagu-lagu mereka di House of Vans
Asia Tour pada 23 September 2018. Satu band yang benar-benar mengharumkan nama
Malaysia.

Untuk anda semua, disarankan mendengar lagu berjudul K’
dahulu sebelum anda mendengar lagu band Kapow yang lain. Ia mempunyai aura
‘hook’ yang tinggi!

“Rocklah kau macam mana pun tetapi tetap jangan lupa solat!”
–Kapow-


Bahasa Inggeris: British Vs Amerika

Bahasa Inggeris ataupun nama asalnya English adalah bahasa Jermanik Barat di bawah cabang bahasa Indo-Eropah yang dituturkan oleh 600 hingga 700 juta orang penutur di seluruh dunia. Seperti mana bahasa-bahasa yang lain, Bahasa Inggeris juga mempunyai variasinya yang tersendiri.

Antara variasi yang terkenal dalam bahasa tersebut adalah Bahasa Inggeris British dan Bahasa Inggeris Amerika ataupun British English (BrE) dan American English (AmE) masing-masing. Artikel ini membincangkan tentang perbandingan antara duavariasi Bahasa Inggeris iaitu Received Pronunciation (RP) dan General American (GA).

Perbandingan antara Bahasa Inggeris British dan Bahasa Inggeris Amerika boleh dilihat daripada segi ejaannya. Bahasa Inggeris British menggunakan ejaan “-ise” manakala Bahasa Inggeris Amerika menggunakan ejaan “-ize”. Sebagai contoh: centralise, recognise dan apologise dalam Bahasa Inggeris British adalah sepadan dengan centralize, recognize dan apologize dalam Bahasa Inggeris Amerika. Justeru, perbandingan dalam variasi bahasatersebut boleh dilihat daripada segi ejaannya.

Perbandingan antara Bahasa
Inggeris British dan Bahasa Inggeris Amerika boleh dilihat daripada segi tatabahasanya.
Dalam Bahasa Inggeris British, kata nama boleh dianggap sama ada tunggal
mahupun jamak manakala dalam Bahasa Inggeris Amerika, kata nama tetap dianggap
sebagai tunggal. Contoh ayat dalam Bahasa Inggeris British adalah “The band
are playing” manakala dalam Bahasa Inggeris Amerika adalah “The band is playing”.Perhatikan perkataan “is” dan “are” dalam kedua-dua variasi tersebut. Justeru, perbandingan antara
kedua variasi bahasa tersebut boleh dilihat daripada segi tatabahasanya.

Perbandingan antara Bahasa Inggeris British dan Bahasa Inggeris Amerika boleh dilihat daripada segi sistem bunyi vokal mereka. Bahasa Inggeris British mempunyai dua belas bunyi vokal manakala Bahasa Inggeris Amerika mempunyai sebelas bunyi vokal. Bunyi yang terdapat dalam Bahasa Inggeris British adalah [iː], [ɪ], [e], [æ], [ɑː], [ɒ], [ɔː], [uː], [ʊ], [ʌ], [ɜː] dan [ə] manakala bunyi yang terdapat dalam Bahasa Inggeris Amerika adalah [i], [ɪ], [ɛ], [æ], [a], [ɔ], [u], [ʊ], [ʌ], [ɜr] dan [ə]. Kesemua bunyi vokal
dalam kedua-dua variasi Bahasa Inggeris tersebut diwakili dengan menggunakan
empat huruf vokal sahaja iaitu Aa, Ee, Ii, Oo dan Uu. Justeru, bilangan bunyi
vokal dalam Bahasa Inggeris British lebih banyak daripada Bahasa Inggeris
Amerika.

Perbandingan antara Bahasa Inggeris British dan Bahasa Inggeris Amerika boleh dilihat daripada segi sebutan bunyi “Rr”. Apabila berada di tengah dalam Bahasa Inggeris British, bunyi “Rr” tidak disebut (Non-rhotic) manakala dalam Bahasa Inggeris Amerika, bunyi “Rr” disebut. Sebagai contoh perkataan “born” disebut sebagai [bɔːn] dalam Bahasa Inggeris British manakala [bɔːrn] dalam Bahasa Inggeris Amerika. Begitu juga apabila berada di hujung, dalam perkataan “another”; Bahasa Inggeris British menyebut sebagai [əˈnʌðə] manakala Bahasa Inggeris Amerika menyebut sebagai [əˈnʌðər]. Walaubagaimanapun, mereka tetap menyebut bunyi “R” pada awal perkataan iaitu [r]. Justeru, perbandingan antara kedua-dua variasi bahasa tersebut boleh dilihat daripada segi sebutan bunyi “Rr”.

Perbandingan antara Bahasa Inggeris British dan Bahasa Inggeris Amerika boleh dilihat daripada segi perbendaharaan kata. Kadangkala, benda yang sama tetapi mempunyai perbendaharaan kata yang berbeza seperti “mobile phone” dalam Bahasa Inggeris British adalah sepadan dengan “cell phone” dalam Bahasa Inggeris Amerika. Begitu juga dengan holiday-vacation, jumper-sweater, braces-suspenders dan underground-subway dalam Bahasa Inggeris British dan Bahasa Inggeris Amerika. Justeru, perbandingan antara kedua-dua variasi bahasa tersebut boleh dilihat daripada segi perbendaharaan kata.

Akhir sekali, perbandingan antara
Bahasa Inggeris British dan Bahasa Inggeris Amerika boleh dilihat daripada segi
hitungan kedudukan tingkat. Untuk bangunan tinggi, Bahasa Inggeris British
menggunakan hitungan “basement, ground
floor, first floor, second floor, …”
manakala Bahasa Inggeris Amerika menggunakan hitungan “basement, first floor, second floor, third floor, …”.Justeru, perbandingan antara kedua-dua
variasi bahasa tersebutboleh dilihat
daripada segi hitungan kedudukan tingkat.

Kesimpulannya, itu adalah antara
perbandingan antara Bahasa Inggeris British dengan Bahasa Inggeris Amerika.
Walaubagaimanapun, sebahagian perbandingan yang terdapat dalam satu variasi
boleh ditemui di dalam variasi yang lain bergantung kepada pendedahan mereka
yang berkenaan. Ramai mendakwa Bahasa Inggeris Amerika lebih mudah dipelajari
berbanding Bahasa Inggeris British dan ramai juga yang menganggap Bahasa
Inggeris British itu bahasa yang lebih agung daripada bahasa yang lain. Pada
pendapat anda, variasi Bahasa Inggeris manakah yang anda gemari? Sila jelaskan
di dalam ruangan komen di bawah.


Mengapa Doktor Biarkan Pesakit Koma?

Pada tanggal 3 Julai yang lalu, seorang penyanyi terkenal tanah air, saudara Mustaffa Din atau dikenali dengan nama Mus May, telah dikejarkan ke Hospital Kuala Lumpur akibat dari demam panas yang berpanjangan. Kisahnya kemudian telah dilaporkan pelbagai pihak media tempatan, yang menyatakan bahawa beliau kini telah dimasukkan ke Unit Rawatan Rapi Am, Hospital Kuala Lumpur dalam keadaan koma.

Didalam laporan terbabit, dinyatakan oleh isteri beliau yang saya petik “Mus diletakkan dalam keadaan koma oleh doktor bagi membolehkannya berehat” (Harian Metro, 4 Julai). Malang sekali apabila kenyataan ini telah menyebabkan salah faham dalam kalangan netizen dan peminat yang mendakwa apa perlunya beliau ditidurkan (diletakkan dalam koma) oleh doktor jika beliau sekadar mengalami demam sahaja. Nada persoalan tersebut seolah-olah berniat ingin menuduh staf kesihatan melakukan kezaliman terhadap pesakit.

Sebenarnya, kata-kata isteri beliau tidaklah salah, akan tetapi disalah faham oleh beberapa orang pembaca dengan penggunaan frasa yang mengelirukan daripada pihak media.

Sebagai seorang jururawat yang telah kerapkali menjaga pesakit tenat di wad, berhasrat untuk menjelaskan beberapa perkara berkenaan salah faham ini. Akan tetapi saya tidak akan menyentuh berkenaan keadaan dan kondisi penyakit saudara Mus May. Hal perihal sakit, diagnosa, keadaan, perkembangan beliau hanya layak dikhabarkan kepada waris terdekatnya sahaja. Saya cuma akan cuba menerangkan berkaitan soal mengapa pesakit perlu ditidurkan (diletakkan didalam keadaan koma) secara umum sahaja buat kefahaman pembaca.

Apapun, takziah kami ucapkan buat isteri dan keluarga saudara Mus May dan kami berdoa semoga saudara Mus May lekas sembuh, InsyaAllah.

Sebenarnya, perkataan koma yang dilaporkan dalam media cetak itu tidak sesuai digunakan mengikut konteks. Dalam bidang perubatan, terdapat dua perkataan yang kami gunakan untuk menerangkan keadaan ‘tidur’. Dua perkataan ini, comatose dan sedated mempunyai dua maksud yang berbeza.

Comatose (koma) bermaksud pesakit itu memang tidak sedarkan diri, tak ada respon pada stimuli mahupun sakit, walaupun tanpa sebarang pemberian ubat tidur sedatif (sedation). Walaupun tanpa sebarang ubat, pesakit masih tidak sedar. Kesan dari penyakitnya sendiri adalah punca koma itu berlaku. Ini jenis koma yang sering digambarkan dalam kaca televisyen dan drama Melayu.

Yang kedua, sedated. Sedated bermaksud pesakit yang diberi ubatan tidur sedatif untuk membenarkan pesakit tidur. Selalu digunakan untuk pesakit yang meracau (restless), agresif, kritikal, sakit yang melampau dan juga pesakit paliatif. Pesakit yang diberi sedatif boleh dibangunkan semula pada bila-bila masa dengan mengurangkan dosej pemberian ubatan sedatif tersebut. Maka, pembaca perlu jelas dalam isu ini sebelum membuat sebarang andaian.

Terdapat beberapa sebab utama seseorang pesakit perlu ditidurkan (sedated). Tujuan sedation dilakukan adalah untuk menentukan keberkesanan perawatan, keselamatan pesakit dan mengelakkan kecederaan yang lebih teruk dialami pesakit.

Sebagai contoh, pesakit yang mengalami kesakitan tahap melampau. Kes-kes seperti kemalangan teruk, kecederaan organ dalaman, penyakit jantung, kelecuran dan kebakaran, kes trauma dan assault (serangan), renjatan, selepas pembedahan major, semuanya akan mengalami kesakitan yang melampau. Maka pesakit perlu ditidurkan bagi mengelakkan pesakit merasai kesakitan yang dialami. Ketentuan berapa kuat sedatif diberikan adalah mengikut tahap kesakitan yang dizahirkan pesakit tersebut.

Selain itu, pesakit yang mengalami kecederaan kepala juga perlu ditidurkan bagi memastikan kepala dan badannya dalam keadaan neutral (tidak bergerak). Badan perlu dikekalkan dalam keadaan neutral supaya tekanan didalam otak tidak meningkat, yang mana boleh menyebabkan kecederaan sekunder. Contoh pesakit begini adalah seperti pesakit kencing tikus (leptospirosis), pendarahan dalaman kepala (intracranial bleeding), trauma (traumatic brain injury) selepas pembedahan otak dan kranial (tengkorak), otak yang membengkak (cerebral oedema) dan sebagainya.

Ini juga termasuk kecederaan saraf tunjang seperti selepas kemalangan, jangkitan, pembedahan dan sebagainya. Jika pesakit tidak ditidurkan, maka pesakit sudah tentu bergerak kesana sini, yang mana merumitkan lagi perawatan dilakukan dan menjejaskan kesihatannya.

Ada juga kes kecederaan otak yang menyebabkan pesakit menjadi meracau, agresif, bertindak mahu cederakan diri dan orang lain, tidak tentu hala, keliru dan sebagainya. Pesakit sebegini juga perlu kita tidurkan secepatnya supaya dia tidak menjejaskan kesihatannya semula dan juga orang lain. Keadaan dirinya yang agresif mampu mengundang bahaya kepada dirinya, staf kesihatan, waris dan pelawat dan juga pesakit lain disekelilingnya.

Bagaimana mahu lakukan perawatan jika pesakit bertindak mencekik, menendang, menumbuk dan mencakar staf yang ingin membantu? Bagaimana perawatan dapat dilakukan jika pesakit berdiri diatas katil, bertindak ingin terjun dari katil, lari dari wad? Maka sedatif adalah jalan terbaik untuk mengekang perbuatannya sehinggalah penyakit primer (utama) pesakit dapat dirawat.

Ada juga kes-kes kritikal dan separa kritikal, contohnya kes sesak nafas, sakit jantung, renjatan, jangkitan, masalah ginjal yang memerlukan sedation. Sebagai contoh, pesakit yang sukar bernafas di Unit Rawatan Rapi (ICU) perlu dimasukkan tiub pernafasan dari mulut (atau hidung) sehingga ke cabang bronkus paru-paru supaya pemberian nafas mekanikal (ventilator) dapat dilakukan. Kemasukan tiub ini bukannya sekadar semudah memasukkan straw kedalam mulut. Ia boleh menyebabkan pesakit muntah, batuk teruk, pendarahan dalam salur pernafasan, kerosakan kotak suara jika pesakit dibiarkan bergerak kesana sini dengan tiub pernafasan tersebut. Lebih merbahaya jika tiub pernafasan itu disentap keluar oleh pesakit akibat dari ketidakselesaan, mengakibatkan sesak nafas, pendarahan teruk, bengkak pada salur pernafasan, kotak suara pecah, bisu dan berkemungkinan mati jika lambat diberi respon. Maka, sedatif perlu diberikan kepada pesakit kritikal sebegini bagi memastikan perawatan dapat dijalankan sebaiknya.

Ada juga kes pesakit perlu ditidurkan sebelum sebarang prosedur, terutamanya pesakit kritikal yang meracau, bagi mengelakkan kesakitan dan menjejaskan perawatan. Sebagai contoh, prosedur pembedahan besar, kemasukan kamera kedalam peparu, perut dan dubur, penyiasatan radiasi X-ray, MRI, CT scan, pemindahan ke unit dan hospital lain, kecemasan, dan sebagainya.

Kebanyakan prosedur ini memerlukan pesakit dalam keadaan rehat dan tidak banyak bergerak. Jika pesakit bergerak terlalu banyak, akan menjejaskan kualiti prosedur yang ingin dijalankan. Tambahan pula, jika sedang melakukan pembedahan dan kemasukan kamera, sudah pasti pesakit akan menjerit kepedihan tanpa sedatif.

Pesakit paliatif pula adalah pesakit yang tidak mempunyai peluang untuk sembuh lagi, sama ada akibat daripada keadaan penyakit yang terlampau teruk dan irreversible (tak boleh dipulihkan), tenat atau tiada tindakan yang dapat dilakukan lagi. Keputusan meletakkan pesakit dalam keadaan paliatif adalah terserah sepenuhnya keatas waris terdekat pesakit. Waris terdekat yang akan memberikan keputusan paliatif berdasarkan penerangan yang dinyatakan oleh doktor. Bersetuju mahupun tidak adalah terpulang kepada waris terdekat.

Pesakit seperti ini akan diberi rawatan nursing care (perawatan kejururawatan) sahaja seperti penjagaan kebersihan, keselesaan, makan dan minum, eliminasi, dan sebagainya. Tiada perawatan major lain akan diberikan lagi. Pesakit sebegini, apabila sedang menunggu ajalnya, akan diberi sedatif bagi mengurangkan sakit pemergiannya. Tanpa sedatif, pesakit akan kelihatan tercungap-cungap, nafas sesak dan semput, mata terbeliak luas, badan kadangkala meliuk menahan sakit. Perkara ini sudah tentu tidak mahu ditatap waris terdekat, bagaikan sedang terseksa. Maka pemberian sedatif adalah yang terbaik buatnya. Akan tetapi, semuanya mengikut pilihan waris itu sendiri.

Malang sekali, ramai yang tidak mengetahui tentang perkara ini. Ramai yang mengesyaki bahawa staf kesihatan sengaja membiarkan pesakit mati sebegitu, bahkan ada yang menuduh sedatif itu sendiri adalah punca kematian. Seolah-olah keputusan palliatif itu dibuat tanpa persetujuan ahli keluarga, kejam terhadap waris terdekat. Sedangkan ahli keluarga terdekatlah yang sebenar-benarnya membuat pilihan ini. Lazimnya, tuduhan sebegini datang daripada mereka yang belum pernah mengalami kematian ahli keluarga terdekat di atas katil hospital, mereka yang tidak pernah tahu prosedur palliatif di hospital dan mereka yang tiada perkaitan dan pertalian darah dengan si pesakit palliatif.

Pemberian sedatif sebenarnya merupakan jalan terbaik dalam sesetengah kes terutamanya kes kritikal bagi memastikan pesakit tidak merasai sakit, tidak bergerak, meracau yang mana mengakibatkan kesan yang lebih teruk, bahkan menjejaskan kualiti perawatan keatasnya. Masih banyak lagi contoh kes yang memerlukan pemberian sedatif yang mana tidak dapat saya sentuh dalam penulisan ini. Kesan sampingan penggunaan sedatif terhadap pesakit adalah sangat minima dan jarang berlaku berbanding dengan kecederaan sekunder akibat dari pergerakan pesakit itu sendiri.

Seharusnya perkataan koma itu tidak sewenang-wenangnya digunakan para pemberita bagi mengelakkan salah faham dan tuduhan tidak berasas terhadap warga kerja kesihatan yang berniat ingin membantu pesakit. Para netizen dan peminat juga seharusnya lebih peka dan timba ilmu berkaitan kesihatan, atau fokus pada usaha mendoakan kesejahteraan idola mereka berbanding mempersoalkan perkara yang tidak pasti dan tidak diketahui.

Semoga saudara Mus May lekas sembuh seperti sediakala dan terus menyinari hati rakyat Malaysia dengan alunan rock beliau.

#AC #SNJoker


Sada Abe: Wanita Yang Merupakan Pembunuh Kejam Jepun

Pada 21 Mei 1936, Sada Abe seorang pembunuh yang merupakan seorang wanita warganegara Jepun, telah ditangkap oleh pihak berkuasa selepas berkeliaran di jalanan bandaraya Tokyo.

Apa yang menggerunkan dan mengerikan ialah Sada Abe turut didapati membawa bersama kemaluan kekasih beliau yang telah dikerat di dalam tas tangannya.

Sada Abe dilahirkan serta dibesarkan oleh sebuah keluarga kelas pertengahan Tokyo yang kaya dan berjaya. Namun, malang menimpa gadis itu ketika dirinya berusia 14/15 tahun apabila beliau telah dirogol oleh kenalan keluarga. Perkara itu menyebabkan beliau mula memberontak yang akhirnya menyaksikan beliau dihantar bekerja sebagai Geisha (=escort service).

Walau bagaimanapun, untuk menjadi seorang Geisha seseorang itu perlu berlatih sejak dari kecil lagi, dan itu membuat Sada Abe yang kurang berpengalaman tidak digemari pelanggan.

Setelah beberapa ketika, Sada Abe keluar dari Rumah Geisha tersebut dan berbuat keputusan bekerja sebagai seorang pelacur demi untuk meneruskan hidup kerana bagi beliau, kerjaya sebagai pelacur lebih mudah untuk memperolehi wang.

Namun, kerjaya sebagai seorang pelacur juga tidak memberi kesenangan kepada Sada Abe dan pelanggan juga tidak menggemari kelakuan beliau yang ketagih seks dan gemar mencuri wang. Pada suatu hari, beliau ditangkap setelah rumah pelacuran tanpa lesen itu diserbu pihak berkuasa, tetapi beliau akhirnya dilepaskan tidak lama kemudian.

Seterusnya, Sada Abe menemui peluang pekerjaan baru iaitu kerjaya sebagai seorang pelatih masakan di sebuah restoran yang dimiliki oleh lelaki yang dikenali sebagai Kichizo Ishida. Kichizo Ishida ini walaupun sudah berkahwin, beliau terkenal oleh masyarakat tempatan dengan sikap kaki perempuannya.

Seperti ungkapan “Apabila berdua, pasti ada yang ketiga”, timbul bibit-bibit percintaan di antara Sada Abe dan pemilik restoran Kichizo Ishida akhirnya menyaksikan mereka mula terlibat dalam hubungan sulit. Hubungan sulit ini diketahui bermula pada April 1936. Menurut pengakuan Sada Abe sendiri, mereka berdua obses terhadap satu sama lain, dan itu lah kali pertama Sada Abe betul-betul mencintai seorang lelaki.

Mereka berdua dikatakan kerap bertemu diantara satu sama lain untuk melakukan hubungan terlarang. Hubungan seksual yang dilakukan mereka berdua juga boleh dikatakan aneh, kerana Sada Abe pernah mengacukan pisau kepada Kichizo Ishida semasa hubungan seks, namun perkara itu dilihat seolah merangsang kekasihnya.

Seperti lelaki lain yang ingin menyembunyikan hubungan terlarang itu dari dihidu isteri beliau, Kichizo Ishida dikatakan kerap kembali pulang ke pangkuan isterinya. Tanpa diketahui beliau, kekasih gelapnya Sada Abe, cemburu akan perkara tersebut.

Seolah tidak boleh berjauhan d iantara satu sama lain, pasangan kekasih gelap itu kembali bertemu pada pertengahan bulan Mei 1936 untuk melempiaskan nafsu serakah mereka yang pelik itu.

Ia pada waktu malam 18 Mei 1936, Sada Abe menggunakan balutan pinggang (obi) beliau, bertindak membalut leher Kichizo Ishida yang pada ketika itu sedang dibuai mimpi dan akhirnya menjerut leher kekasih kesayangannya itu sehingga mati.

Sada Abe kemudian bertindak memotong kemaluan Kichizo Ishida dan bertindak menggunakan darah untuk menulis perkataan “Sada,Kichi Together” (*dalam bahasa jepun) pada peha kekasihnya. Selain itu, beliau turut mengukir nama beliau “Sada Abe” dalam karakter Jepun pada lengan mayat kekasihnya yang sudah kaku itu.

Selepas selesai nya “ritual cinta” tersebut, Sada Abe kemudian meninggalkan ryokan (=chalet) itu. Tidak lama kemudian, mayat Kichizo Ishida yang telah dikerat kemaluan itu ditemui oleh pihak ryokan.

Ukiran nama Sada Abe pada mayat Kichizo Ishida memudahkan pihak berkuasa untuk mengenal pasti penjenayah yang terlibat. Seterusnya, usaha menjejaki Sada Abe dikerahkan serta merta.

Pencarian Sada Abe mencetuskan panik kepada orang ramai diseluruh negara berikutan kelibat wanita itu seringkali dilaporkan berkeliaran di bandaraya.

Beberapa hari kemudian, Sada Abe dikesan menginap di sebuah lagi ryokan di bandaraya Tokyo. Pihak berkuasa dengan serta merta menggerakkan anggota untuk memberkas pembunuh itu dan operasi tangkapan tersebut berjaya dilaksanakan.

Ketika soal siasat, Sada Abe mengaku terlibat dalam pembunuhan kejam Kichizo Ishida dan memberitahu pihak berkuasa akan motif beliau bahawa beliau tidak rela perempuan lain bersama dengan kekasih hatinya itu. Apabila disoal tentang mengapa beliau mengerat kemaluan Kichizo Ishida, Sada Abe berkata bahawa, “Saya ingin menyimpan bahagian badan yang telah memberikan memori yang indah kepada saya.”

(Dah macam keychain atau pelekat peti ais dia buat.)

Dengan pengakuan dan bukti yang kukuh, Sada Abe disabitkan kesalahan membunuh dan merosakkan mayat Kichizo Ishida menyebabkan beliau dihukum penjara. Namun pada tahun 1941, beliau telah dibebaskan serta terus menghilang dari tumpuan khalayak ramai.

Insiden pembunuhan penuh skandal ini menghantarkan kejutan ke seluruh negara Jepun yang dikenali dengan budaya konservatif nya serta menjadikan nama Sada Abe terkenal di Jepun pada waktu itu.


3 Perkara Membentuk Identiti Bangsa

Sastera. Sejarah. Bahasa.

Tiga perkara ini akan menjadi bekalan jati diri dan kekal tersemat sebagai identiti bangsa negara kita. Bayangkan tanpa tiga perkara asas ini, kita tidak lain tidak bukan menjadi orang yang tiada identiti untuk hidup di muka bumi ini.

Lantaran itu, kita tidak boleh hanya berpaksikan hujah akademik tetapi perlukan dasar yang mendalam mengenai hal ini. Dasar ini perlu mendapat sokongan penuh daripada kerajaan dan mana-mana badan bukan kerajaan demi kelangsungan sejarah, bahasa dan sastera.

Sebagai contoh, mengapa kelas sastera dipandang sebagai kelas kedua (nota: tiada nilai) dalam masyarakat? Perkara ini tidak boleh dinafikan, saya sendiri terkena tempias ini apabika saya pernah diketawakan oleh bekas cikgu sekolah saya selepas SPM kerana melanjutkan pelajaran ke tingkatan enam dalam aliran Sejarah-Syariah di SMAP Labu.

Macam mana hendak melahirkan seorang sejarawan, sasterawan mahupun ahli bahasa sekiranya kelas kemanusiaan dipandang kelas kedua? Bantulah dan berikan semangat kepada mereka yang berusaha ke arah ini demi anak bangsa generasi akan datang.

Kelak, jikalau ada pertikaian pulau, muka-muka inilah akan dicari untuk mencari bukti.

Kelak, jikalau mahu menilai manuskrip lama, muka-muka inilah akan dicari untuk memahami bahasa kuno lama.

Kelak, jikalau mahu menilai dan mengatur dasar budaya dan sastera, muka-muka inilah akan dicari untuk menganalisa kebarangkalian kesan terhadap masyarakat.

Persoalan ini perlu difikirkan secara bijak oleh ramai pihak.

Pada zaman prosaik kini, sejarah kian diputar-belit, bahasa kian lemah dan sastera mulai suram. Saya tidak nafikan ramai orang mulai sedar kepentingan sejarah. Namun, kewujudan pseudo-sejarah membuatkan ramai terkeliru akan garis masa dan tokoh dalam sejarah.

Maaf, saya tulis panjang-panjang. Saya tergesa-gesa pulang dari seminar subjek Islam In The Malay World (Postgraduate) di kuliyyah HS.

Ubahsuai daripada komen: Mohammad Adli Azimat.


FAQ Tentang Isu Trump Isytihar Jerussalem Ibu Negara Israel

(1) “So sekarang Jerusalem/Baitulmqadis tu Israel punya kah?”

TIDAK. Bila Trump kata Jerusalem itu ibu negara Israel, bukan bermaksud secara automatik Jerusalem terus jadi hak milik Israel. Trump bukan hakim dunia. Dia hanya Presiden US.

Di dunia kita sekarang, hanya Pertubuhan Bangsa-Bangsa Bersatu (United Nations – UN) saja yang boleh beri kata putus bahawa wilayah ini milik siapa, wilayah itu milik siapa. US hanya salah satu daripada 5 kuasa besar dunia (selainnya ialah Rusia, China, UK dan Perancis) yang boleh membuat keputusan di UN melalui kuasa veto mereka di Majlis Keselamatan.

Sehingga sekarang, UN masih menganggap pendudukan Israel ke atas Jerusalem Timur tidak sah dan Israel perlu berundur ke sempadan asalnya sebelum tahun 1967. Kalau guna bahasa undang-undang antarabangsa, Israel hanya ada kawalan “DE FACTO” ke atas Jerusalem Timur. Pendudukan Israel ke atas Jerusalem Timur tidak diberi pengiktirafan “DE JURE” oleh komuniti antarabangsa.

(2) “Ya Allah! Kiamat makin dekat! ”

Baitulmaqdis tidak jatuh ke tangan Israel bermula semalam. Al-Aqsa (di Jerusalem Timur) telah pun jatuh ke tangan Israel 50 tahun yang lalu lagi, selepas kekalahan Jordan (penguasa asal Jerusalem Timur) dalam Perang Enam Hari 1967.

Tanda kiamat dah mula pun sejak 50 tahun yang lepas. Apa yang korang buat selama 50 tahun lepaslah wey.

(3) “Ibu negara Israel kat mana sebenarnya?”

Sejak 1950, ibu negara Israel ialah Jerusalem Barat iaitu tempat terletaknya Parlimen, Mahkamah Agung dan Pejabat PM Israel. Selepas Israel menawan Jerusalem Timur pada 1967, Israel meluluskan Jerusalem Law pada tahun 1980 yang menyatakan “the complete and united Jerusalem is the capital of Israel”. Maksudnya Israel nak menyatukan Jerusalem Barat dan Jerusalem Timur sebagai ibu negaranya.

Perjanjian Oslo 1993 yang dipersetujui oleh Yitzhak Rabin (Israel) dan Yasser Arafat (Palestin) mengatakan status Jerusalem Timur harus ditentukan melalui perundingan bersama Israel-Palestin. Ini menyebabkan Rabin dibunuh oleh ekstremis Zionis kerana ia bakal menggadaikan pemilikan penuh Israel ke atas Jerusalem Timur. Perundingan damai Israel-Palestin asyik gagal disebabkan politikus right-wing di Israel seperti Netanyahu tidak mahu berkompromi dalam isu Jerusalem.

Jadi, NO, Israel tidak perlu memindahkan ibu negaranya susulan kenyataan Trump.

(4) “Kenapa Trump nak mengiktiraf Jerusalem sebagai ibu negara Israel?”

Gimik politik. Mid-Term Election dah nak dekat. Trump pernah berjanji semasa kempen tahun 2016 bahawa dia akan mengiktiraf Jerusalem sebagai ibu negara Israel, satu strategi untuk mengambil hati Yahudi Zionis dan Kristian Evangelis (tak semua Yahudi pro Israel, jangan pukul rata). Sama seperti Obama yang pernah berucap semasa kempen tahun 2008 bahawa “Jerusalem will remain the capital of Israel, and it must remain undivided”.

Apa yang Trump buat adalah lebih kepada prosedur standard Presiden. Pada tahun 1995, Kongres US telah meluluskan Jerusalem Embassy Act yang mengiktiraf “undivided Jerusalem” (merangkumi Jerusalem Barat dan Jerusalem Timur) sebagai ibu negara Israel dan mengarahkan Department of State (Kementerian Luar) untuk memindahkan kedutaan US ke Jerusalem.

Tapi akta tersebut turut memberi peruntukan “waiver” di mana Presiden boleh menangguhkan perpindahan tersebut. Sejak 1995, Clinton, Bush dan Obama telah pun menandatangani waiver tersebut walaupun ada di kalangan mereka yang pro-Israel. Waiver itu perlu renew setiap 6 bulan. Kali terakhir Trump menandatangani waiver adalah pada 1 Jun 2017, jadi waiver itu dah expired pada Disember 2017 dan Trump mengambil kesempatan ini untuk membuat kenyataan.

Tak pasti Trump sudah atau belum menandatangani waiver tu. Kalau ikut sumber ini (https://www.theguardian.com/…/donald-trump-us-jerusalem-isr…) dan ini (https://www.timesofisrael.com/after-jerusalem-recognition-…/), Trump sebenarnya dah menandatangani waiver. Jadi kali ini Trump sekadar sembang, sebab election dah dekat.

Pada 23 Disember 2016, Majlis Keselamatan UN 2015-2016 telah meluluskan Resolusi 2334 yang mengatakan pendudukan Israel ke atas Jerusalem Timur tidak sah. Resolusi tersebut dapat diluluskan kerana US tidak menggunakan kuasa vetonya. Obama saja nak kenakan Netanyahu sebelum habis tempoh jawatannya sebagai Presiden. Kalau sekarang Israel dan US nak mengusulkan sebarang resolusi untuk menjadikan Jerusalem sebagai ibu negara Israel pun, ia tetap akan diveto oleh Rusia dan China yang telah lama menyokong Palestin dalam hal ini.

Jadi kenyataan Trump kali ini tidak akan mengubah keputusan tersebut. Ia cuma dapat menyelamatkan sedikit air muka Netanyahu.

(5) “So kalau tak ada apa-apa effect, buat apa nak bantah?”

Sebab US sebagai penimbangtara proses perdamaian Israel-Palestin, ia harus menghormati Perjanjian Oslo 1993 dan menjaga perasaan Palestin. Kenyataan Trump seolah-olah memberi sokongan moral kepada Israel dan membelakangi resolusi-resolusi UN yang jelas mengecam klaim Israel ke atas Jerusalem Timur.

(6) “Malaysia tiada hubungan dengan Israel, boleh bantah meh?”

BOLEH. Sebagai ahli komuniti antarabangsa, suara dan pendirian Malaysia amat penting. Dan Malaysia selaku ahli tidak tetap Majlis Keselamatan UN 2015-2016 adalah antara 14 negara yang meluluskan Resolusi 2334. Malaysia terlibat dalam semua resolusi yang mengecam Israel, cuma korang selama ini tak ambil kisah je.

(7) “PM kan baik dengan Trump, tak hipokrit ke buat kenyataan kecam Trump?”

Hipokrit kepala otak mung. Ada kerjasama dalam ekonomi dan counter-terrorism bukan bermaksud kita tak boleh bantah US dalam isu berkaitan Israel-Palestin. Malah semakin rapat hubungan ekonomi, semakin tinggi leverage kita untuk menekan US dalam isu ini. Kita boleh dan harus bantah tindakan Trump memberi pengiktirafan sepihak (unilateral recognition) kerana itu adalah tanggungjawab Malaysia selaku anggota komuniti antarabangsa, mempertahankan undang-undang antarabangsa.

Kadang kala kita perlu menguasai pengetahuan asas hubungan antarabangsa sebelum meninggalkan komen-komen yang tidak matang di merata media sosial. Trump tengok komen korang pun rasa WTF.

Kurangkan karut, satukan hati. Insya Allah, Palestine will be free.

(p/s: my brothers and sisters, the Jerusalem issue is not a religious issue. It is an universal humanitarian concern over Israel’s illegal occupation of East Jerusalem and its continued defiance of international law. Don’t let the extremists from both sides lure you into choosing side based on your faith)


Malik Mydin: Anak Malaysia Pertama Rentas Selat Inggeris

Siakap adalah seekor ikan yang sangat digemari oleh pemancing kerana sifat melawannya begitu rebel.

Malahan ikan ini juga digelar sebagai Asean sea bass dan hidup di perairan Asia Tenggara, Papua New Guinea dan utara Australia.

Manakala, Selat Inggeris adalah sebuah lautan yang memisahkan Great Britain daripada negara-negara di tanah besar Eropah.

Selat ini juga amat dikenali dengan air yang sejuk walaupun dianggap kurang miliki arus merbahaya. Jadi apa kaitan di antara kedua-duanya?

Buat pengetahuan semua, terdapat seorang rakyat Malaysia yang berjaya menyeberangi Selat Inggeris dengan kaedah berenang dalam masa 17 jam 42 minit.

Memperkenalkan beliau adalah Abdul Malik Mydin yang boleh diumpama seperti siakap di Selat Inggeris.

Semuanya bermula ketika kecil, Malik Mydin pernah menyatakan hasrat untuk berenang di lautan menggunakan gaya kampung.

Jadi Malik bermula dengan berenang secara santai-santai sahaja memandangkan kampungnya begitu dekat dengan laut.

Ternyata ianya bukan satu omong kosong apabila Malik Mydin menyahut cabaran untuk berenang menyeberangi Selat Pulau Pinang sejauh 7.8 kilometer.
Bermula daripada situ, Malik Mydin memasang impian untuk menyeberangi Selat Inggeris yang sangat ikonik.

Hasratnya itu bukanlah mudah untuk ditunaikan kerana beliau terpaksa berlatih bersendirian sebelum dibantu oleh temannya Dr HS Libenberg dari Afrika Selatan.
Ketika bersama Libenberg, beliau diberi gelaran ‘penyu’ kerana berenang tanpa teknik yang betul.

Walau bagaimanapun, Libenberg akhirnya pergi kerana tidakupayaan Malik Mydin membayar elaun dan kembali berlatih bersendiran.

Ketabahan Malik Mydin dalam latihan membuahkan hasil apabila beliau terpilih untuk berenang sejauh 11 kilometer sambil membawa obor Sukan Sea dari Jeti Bukit Tambun ke Pulau Aman, Pulau Pinang.

Malik Mydin berjaya mencatakan masa 4 jam 6 minit lantas ianya terus menjadi bualan pihak media.

Selepas itu, Malik Mydin berjaya mendapatkan tajaan daripada Yayasan Al-Bukhary dan TNB bagi memastikan beliau dapat berlatih secara profesional.

Malik Mydin membalas kepercayaan itu dengan berenang pergi dan balik daripada Bagan Ajam, Butterworth ke Padang Kota.

Aksi Malik Mydin tidak terhenti setakat itu sahaja dan beliau telah menyertai pertandingan merentasi Tasik Zurich di Switzerland.

Malik Mydin berjaya merentasi tasik dengan jarak 26.4 kilometer melalui catatan masa 11 jam 22 minit 22 saat.

Pencapaian itu lantas melayakan Malik Mydin untuk melepasi syarat menyeberangi Selat Inggeris iaitu berenang tanpa henti di laut terbuka selama lima jam.

Sebelum memulakan cabaran menyeberangi Selat Inggeris, Malik Mydin terlebih dahulu membelah Selat Langkawi sejauh 48 kilometer dalam catatan masa 14 jam 3 minit 13 saat.
Catatan masa tersebut telah melangkaui rekod sebelum ini iaitu 19 jam lantas ianya menjadi rekod baru dalam Malaysia Book of Record.

Tarikh 3 Ogos 2003 menyaksikan Malik Mydin telah menyeberangi Selat Inggeris dengan jarak 32.8 kilometer menuju ke pantai Cap Gris Nez di Perancis.

Berenang dalam laut yang sejuk dan lautan yang bergelora amat melelahkan hingga membuatkan Malik Mydin gagal mendarat di tempat sepatutnya lalu mengubah haluan ke pantai Le Pett Blanc.

Sekali lagi, Malik Mydin terpaksa mengubah arah haluan apabila arus yang agak kuat menafikan hasrat beliau untuk mendarat.

Hal itu telah membuatkan Malik Mydin agak kecewa dan tertekan apabila terpaksa bertukar arah haluan sebanyak 2 kali selepas 12 jam berenang.

Lantas Malik Mydin menuju ke pantai Wissant dan berjaya menamatkan renangan.
Namun begitu jarak haluannya bertambah kepada 58 kilometer kerana kegagalannya sebanyak dua kali untuk mendarat.

Catatan masa rasmi untuk renangan beliau menyeberangi Selat Inggeris adalah 17 jam 35 minit.

Kejayaan Malik Mydin terus mendapat perhatian rakyat Malaysia sehingga diangkat sebagai kebanggaan negara selepas kejayaan lain seperti pelayaran mengelilingi bumi dan pendakian Gunung Everest.

Pencapaian ini membuktinya bahawasanya azam dan tekad yang tinggi amat diperlukan untuk mengapai impian.

Impian itu juga bukan sahaja berbentuk peribadi bahkan ianya boleh menjadi contoh kepada yang lain mencapai kejayaan lebih besar.

Mungkin di masa hadapan nanti Malaysia mampu membuka koloni manusia di Marikh. Tiada apa yang mustahil.

RUJUKAN:

Muhd Zuki Pileh. (2003, Ogos 9). Abdul Malik Mydin, raja baru Selat Inggeris. Massa.

Nurhidayah Hairom. (2020, Mac 8). Malik Mydin pernah rasa putus asa di tengah laut. Sinar Harian.


Taliban: Bagaimana Boleh Wujud Organisasi Ini Di Afghanistan?

Afghanistan sudah lama tidak aman damai. Begitu lama sampai rakyatnya tidak pernah kenal erti kestabilan. Ketika dunia sekadar bertukar kerajaan, mereka kerap bertukar negara. Kali terakhir Afghanistan benar-benar stabil adalah semasa negara tersebut dipimpin seorang raja bernama Mohammed Zahir Shah.

Baginda berkuasa selama 40 tahun, bijak kerana tidak masuk campur dalam Pεrαηg Dunia Kedua. Baginda tahu Afghanistan ada masalah jauh lebih besar, iaitu perpecahan dalam kalangan suku-suku tempatan. Ada saja suku yang mencari pasal, seperti Mangal, Safi dan Zadran.

Namun Raja Zahir diκhiαηαti sepupu sendiri, iaitu seorang perdana menteri bernama Mohammad Daoud Khan.

Untuk mengelakkan sebuah pεrαηg saudara, Zahir berundur daripada takhta. Barangkali itulah kesilapan paling besar, kerana apa yang baginda cuba elak itulah terjadi tanpa henti.

Campurtangan Antarabangsa

Tindakan Daoud telah menormalisasikan rαmpαsαη kuasa di bumi Afghanistan. Beliau tidak popular pun sebagai penguasa. Melihat ketidakstabilan dalam politik negara tersebut, kuasa besar mula mengidam sesuatu yang baru.

Dan kuasa besar tersebut adalah Kesatuan Soviet, yang berjaya menggulingkan Republik Afghanistan (1973-1978). Oleh kerana enggan bersumpah setia, pucuk kepimpinan kerajaan baru mengambil langkah mudah – bµηµh Daoud sekeluarga.

Sejak pemerintahan Daoud lagi, kerajaan Afghanistan sudah berdepan dengan golongan radikal.  Penggantinya Nur Muhammad Taraki membawa sentuhan komunisme di bumi Afghanistan.

Pentadbiran Taraki mencetuskan krisis kemanusiaan, apabila ramai orang kampung mαtidisεmbεlih (Rubin, 2020). Tidak lama kemudian, Taraki ditendang jatuh dan dibµηµh pencabarnya iaitu Hafizullah Amin.

Senang cakap, Taraki rapat dengan Soviet. Amin pula renggang. Inilah sebab Kesatuan Soviet datang mεηyεrαηg Afghanistan pada tahun 1979.

Timbulnya Taliban

Apabila Soviet mula melibatkan diri, Pakistan berasa bimbang jika Balochistan pula akan menjadi mαηgsα seterusnya. Jadi mereka berpakat dengan Arab Saudi untuk meminta bantuan Amerika Syarikat.

Jimmy Carter tahu memang gila kalau berpεrαηg terus dengan Soviet. Jadi mereka mencari jalan lain. Afghanistan ada suku dan radikal. Mereka ada dana. Gaulkan kedua-duanya; maka wujudlah arus perjµαηgαη (Parenti, 2001). Melalui Pakistan, pihak Amerika Syarikat melatih 90,000 anggota Afghanistan untuk berjµαηg dengan Mohammed Omar.

Sembilan tahun Soviet masuk campur dalam urusan Afghanistan. Sepanjang tempoh itulah, mereka berdebat dan berbincang untuk keluar. Tetapi mereka tidak sanggup menahan malu, walaupun dengan dua kepimpinan baru. Naik saja Mikhail Gorbachev, memang Soviet sudah tidak mampu berbuat apa-apa di Afghanistan. Lagi baik keluar saja.

Tanpa mµsµh asing, organisasi yang dilatih Amerika Syarikat bagaikan bebas secara tiba-tiba…. dengan kuasa luar biasa. Semua peserta pεrαηg membuat keputusan untuk berdamai dalam sebuah negara Islam.

Walau bagaimanapun, negara Islam dibuat mereka ini tidak menepati unsur Islam paling utama iaitu penyatuan. Mereka bersengketa sesama sendiri dan berebut kuasa di Kabul.

Persengketaan mereka bermula dengan cubit-cubit sayang, tepuk-tepuk kasar dan “ambil bini orang”. Keamanan Afghanistan rakus dirαηαpkαη, dengan sebuah pεrαηg saudara tiga penjuru antara 1992 hingga 1996.

Melalui pepεrαηgan inilah, pihak Taliban mengambil alih negara. Rµηtµhnya “negara Islam” di Afghanistan, diganti dengan eksperimen kedaulatan dibawah Taliban. Dan percaturan kuasa inilah yang tidak ngam dengan pihak Barat, dengan pelbagai dakwaan dilontarkan.

Kalau tengok pada dasar kerajaan Taliban itu sendiri, Afghanistan sudah terlalu lama berada dibawah naungan persengketaan. Itu sahaja bahasa yang dikenali mereka. Itu sahaja cara untuk mencari makan. Untuk penguasa, memang tiada masalah. Namun bukan semua orang dalam Afghanistan adalah pejµαng. Mungkin inilah sebab ada dakwaan tentang pembµnµhan, pengµsirαn dan kekejαmαn tanpa batasan (Wimpelmann, 2017).

Taliban berkuasa selama lima tahun, sebelum jatuh pada tangan Amerika Syarikat pula. Kedatangan Amerika Syarikat barangkali mahu membuktikan yang mereka lebih baik daripada Soviet.

Namun pentadbiran George W. Bush banyak memandang rendah pada Afghanistan. Mereka sedar yang rakyat Amerika Syarikat tidak suka pepεrαηgan terlalu lama.

Pejam celik pejam celik 20 tahun sudah berlalu. Dan Taliban tidak ke mana pun. Berbilion-bilion dibelanja untuk melatih angkatan Afghanistan. Alih-alih tengok keluar saja Amerika Syarikat, teruk gila kerajaan Afghanistan kena tendang.

Bagaikan ais ketul yang dibiar terkena cahaya Matahari tengah hari.

RUJUKAN:

Parenti, C. (2001). America’s (ditapiskan): A History of Origins. Social Justice. 28 (85): 31-38.

Rubin, B. (2020). Afghanistan: What Everyone Needs To Know. Oxford University Press. Halaman 14.

Wimpelmann, T. (2017). Adultery, rape, and escaping the house: The protection and policing of female (ditapiskan) in Afghanistan. CMI.


Haji Mat Shafie: Pelopor Pengajian Pondok Di Kampung Losong

Institusi pondok merupakan antara institusi
pendidikan yang telah lama bertapak di Malaysia. Sistem pendidikan pondok adalah
antara sistem pendidikan tradisional dan terawal di Tanah Melayu, dan masih
kekal wujud sehingga ke hari ini. Secara asasnya, tarikh secara tepat di mana
bermulanya institusi pengajian pondok ini tidaklah dapat diketahui dengan tepat
cuma difahamkan bahawa institusi tersebut telah mula diperkenalkan serentak
dengan kedatangan Islam ke Nusantara ini.

Institusi pengajian pondok di Malaysia ini
banyak dipelopori serta diterajui oleh tokoh-tokoh ulama yang terkenal dalam
sejarah. Di negeri Terengganu sendiri terdapat ramai ulama yang telah mengasaskan
institusi pengajian pondok, dengan setiap daerah dan kawasan di Terengganu ini
mempunyai sistem pondoknya yang tersendiri suatu masa dahulu. Antara ulama yang
terkenal dengan pengajian pondok mereka berdasarkan kawasan penempatan mereka
ialah Syeikh Abdul Malek (Tok Pulau Manis) yang berpusat di Pulau Manis, Tokku
Paloh yang bertempat di Kampung Paloh, Syeikh Abdul Kadir yang berpusat di
Kampung Bukit Bayas, Tok Syeikh Duyung yang berpusat di Pulau Duyung Kecil
serta Haji Wan Abdul Latif bin Abdul Kadir yang bertapak di Jerteh.

Selain daripada nama-nama ulama yang terkenal
ini, terdapat seorang lagi ulama Terengganu yang telah membangunkan institusi
pondok dan seterusnya mengubah imej kawasan penempatan beliau sebagai sebuah
kawasan penyebaran dakwah dan ilmu pada sekitar pertengahan abad ke-20. Ulama
yang dimaksudkan ini ialah Tuan Guru Haji Muhammad Shafie, yang telah
mengasaskan Pondok Kampung Losong, Kuala Terengganu. Kampung di mana beliau
menubuhkan insititusi pondok ini dahulunya dikenali sebagai Kampung Nyior
Kembar, akhirnya telah diubah namanya menjadi Kampung Losong Haji Mat Shafie
bagi memperingati akan jasanya dalam menyebarkan ajaran Islam kepada penduduk
setempat.

Sejarah awal

Haji Muhammad Shafie sebenarnya bukanlah anak
jati Terengganu, namun beliau telah memilih negeri ini sebagai tempat untuk
menuntut ilmu, dan seterusnya menyampaikan kembali segala ilmu yang dimilikinya
buat rakyat di sini. Haji Muhammad Shafie telah dilahirkan pada tahun 1279
Hijrah (1862) di negeri Kedah dan keluarga beliau sememangnya terkenal sebagai
sebuah keluarga yang taat dan berpegang teguh kepada ajaran agama Islam. Beliau
berketurunan daripada Syeikh Ahmad Zabidi Al-Yamani, iaitu seorang ulama
terkenal dari Hadramaut. Bapanya bernama Haji Muhammad Amin, iaitu anak kepada
Tuk Subuh (Abdul Rahman) yang merupakan anak kepada Syeikh Ahmad Zabidi. Haji
Muhammad Shafie mempunyai enam orang adik-beradik dan kebanyakan daripada
mereka menuntut ilmu dan menyebarkan dakwah di negeri Kedah.

Haji Muhammad Shafie telah mendapat pendidikan
awalnya di Kedah sebelum berhijrah ke Terengganu. Pada waktu beliau menuntut
ilmu di Kedah, beliau telah mendapat khabar bahawa terdapat ramai alim ulama di
Terengganu dan Haji Muhammad Shafie ingin merantau bagi mencari dan
memperluaskan lagi ilmu pengetahuannya dalam agama Islam bersama ulama-ulama
tersebut. Beliau telah meminta keizinan daripada ibunya untuk keluar berhijrah
ke Terengganu meskipun simpanan yang dimilikinya ketika terlalu sedikit bagi
menampung kehidupannya di rantau orang.

Pada waktu itu usia Haji Muhammad Shafie
adalah sekitar 20-an dan semangatnya begitu kuat untuk mempelajari sebanyak
mungkin ilmu pengetahuan dari serata tempat. Haji Muhammad Shafie yang ketika
itu telah kehilangan bapanya sebenarnya turut berasa sedih untuk meninggalkan
ibu tercinta, namun demi tuntutan ilmu serta semangat untuk berdakwah, maka
beliau meneruskan juga hasratnya dan turut dipersetujui oleh ibunya. Dengan
hanya berbekalkan $24 (pada masa itu), Haji Muhammad Shafie telah bertolak ke
Terengganu dengan ditemani oleh seorang abangnya, iaitu Haji Tahir.

Pengajian dan Pendidikan di Terengganu

Kedatangan beliau ke Terengganu pada sekitar
tahun 1303 Hijrah telah disambut dengan baik oleh penduduk setempat. Beliau
juga mendapat bantuan dan sokongan yang tidak berbelah bahagi daripada mereka
semua. Pada peringkat awal, Haji Muhammad Shafie telah memulakan pengajiannya
dengan Tuan Guru Haji Abdul Hamid di Pondok Terusan. Sewaktu di pondok ini,
beliau telah dijadikan anak angkat oleh kebanyakan penduduk di situ kerana
kejujurannya serta kerajinannya untuk membantu para pelajar yang lain
terutamanya yang datang dari luar Terengganu. Hasil kerajinan, ketekunan dan
kejujurannya telah menjadikan Haji Muhammad Shafie seorang pelajar yang mudah
untuk menerima ilmu dan disayangi oleh teman seperjuangan, para guru serta
penduduk setempat.

Setelah itu, Haji Muhammad Shafie berguru
pula dengan Haji Wan Abdul Latif di Kampung Losong Haji Long. Sewaktu berada di
sinilah beliau telah menambahkan lagi ilmu pengetahuannya dan akhirnya membuka
sekolah pondoknya sendiri di Kampung Nyior Kembar. Selepas pembukaan sekolah
pondok itu, Haji Muhammad Shafie telah berangkat ke Mekah selama dua tahun,
yang mana pemergiannya ini bertujuan untuk mendalami dengan lebih lanjut ilmu
agama Islam daripada para ulama di Mekah. Sekembalinya ke Terengganu, beliau
meneruskan kembali pengajarannya di pondok sebelum kembali ke Mekah sekali lagi
untuk menuntut ilmu.

Meskipun telah membuka sekolah pondoknya
sendiri, Haji Muhammad Shafie masih lagi tidak jemu menuntut ilmu daripada
ulama-ulama yang lain bagi menambahkan pengetahuannya. Beliau turut berguru
dengan Tokku Paloh serta beberapa orang guru yang lain. Kebolehan dan
pengetahuan Haji Muhammad Shafie meliputi banyak cabang ilmu, di mana beliau
berkebolehan dalam Bahasa Arab, ilmu nahu, saraf, tafsir dan hadis.

Pengasas Pondok Losong

Penubuhan institusi pondok di Kampung Losong
oleh Haji Muhammad Shafie pada tahun 1309 Hijrah (1891) ini bermula berikutan
daripada permintaan daripada Tuan Dalam atau Syed Mustafa, iaitu adik kepada
Tokku Paloh yang  inginkan penduduk di
situ mempelajari ilmu agama Islam. Syed Mustafa telah mewakafkan sebuah rumah
yang dijadikan sebagai tempat pengajaran dan pembelajaran dan akhirnya
dikembangkan menjadi sebuah masjid. Apabila ia semakin berkembang, banyak
pomdok-pondon telah didirikan di sekeliling masjid sebagai tempat mengajar.

Para pelajar dari serata kawasan dan negeri
mula datang ke Kampung Losong untuk mempelajari ilmu agama. Para pelajar ini
termasuklah dari Acheh, Patani, Kedah dan Kelantan. Institusi pengajian pondok
di Kampung Losong ini telah mencapai kemuncak kemajuannya pada sekitar tahun
1350 Hijrah (1930).

Corak dan konsep yang diamalkan oleh
institusi pondok Haji Muhammad Shafie ini sama seperti sekolah agama
tradisional yang lain di mana tiada sebarang syarat khas untuk memasukinya. Ini
menjadikan ramai pelajar daripada pelbagai peringkat umur dan golongan datang
untuk mempelajari ilmu di pondok tersebut. Tidak seperti pengajian pondok yang
lain, Pondok Losong ini tidak mempunyai pondok untuk wanita di mana institusi
ini hanya dikhaskan untuk pelajar lelaki sahaja. Namun, golongan wanita masih
berpeluang untuk menuntut ilmu melalui hari-hari di mana kuliah agama diadakan
iaitu pada hari Rabu dan Jumaat.

Kurikulum dan sukatan pelajaran yang
diajarkan di institusi pondok ini meliputi banyak cabang. Antara bidang ilmu
yang diajarkan ialah fikah, tauhid, Bahasa Arab, hadis dan tafsir. Malah setiap
bidang ilmu ini mempunyai kitab-kitabnya yang tersendiri. Para pelajar yang
telah selesai mengikuti pengajiannya di pondok ini mempunyai peluang untuk
melanjutkan pelajaran ke luar negeri seperti di Mekah dan India.

Peribadi Haji Muhammad Shafie

Haji Muhammad Shafie dikenali dalam kalangan
para pelajarnya sebagai seorang guru yang mesra namun tegas dalam mengajar.
Beliau juga seorang yang warak, sabar dan mudah memaafkan orang lain. Dalam
membentuk disiplin buat para pelajarnya, beliau menggunakan majlis perhimpunan
yang diadakan sebulan sekali bagi memberi teguran kepada para pelajar. Malah,
beliau meletakkann solat berjemaah sebagai asas kepada penyatuan dalam kalangan
para pelajarnya.

Haji Muhammad Shafie juga seorang yang gemar
berbudi kepada tanah, di mana beliau suka berkebun atau membuka tanah-tanah
baru pada masa lapangnya. Beliau juga gemar mengenakan jubah dan pakaian
berwarna putih dan berjalan menggunakan terompah kayu.

Meninggal dunia

Haji Muhammad Shafie telah kembali ke
rahmatullah pada 28 Ramadan 1364 Hijrah, bersamaam dengan 5 September 1945.
Beliau telah meninggalkan ramai pelajar yang akhirnya menyambung kembali legasi
pengajarannya dalam bidang agama dan dakwah. Kehilangannya telah memberi kesan
besar kepada perkembangan pelbagai cabang ilmu agama Islam di Terengganu.

Kesimpulan

Pengasasan institusi pondok oleh Haji
Muhammad Shafie adalah suatu jalan penyebaran ilmu buat para penduduk setempat
di Kampung Losong. Kehadiran beliau telah menyemarakkan dunia dakwah dan
pengajaran agama Islam di Terengganu dan seterusnya melahirkan lebih ramai
ulama yang lain bagi menyambung warisannya.

RUJUKAN:

Amnah Saayah, I., Wan
Kamal, M., Burhanuddin, J., Norlaila Mazura, H. M., & Aida Nasirah, A.
(2018). Tradisi Keilmuan Pembina Karakter Ulama Melayu Abad Ke-19 Masihi. E-Prosiding
Persidangan Antarabangsa Sains Sosial Dan Kemanusiaan, (April), 507–519.

Che Alias Hj Mamat.
(1991). Haji Mat Shafie dan Pengajian Pondok Di Losong. In Muhammad Abu Bakar
(Ed.), Ulama Terengganu: Suatu Sorotan (p. 276). Kuala Terengganu:
Utusan Publications & Distributors Sdn Bhd.

Masyurah Mohamad Rawi,
Harun Baharudin, Maimun Aqsha Lubis, & Siti Aisyah Romli. (2015). Institusi
Pondok dalam Sistem Pendidikan Islam di Malaysia. Proceeding the 7th
International Workshop and Conference of Asean Studies on Islamic and Arabic
Education and Civilization (POLTAN-UKM-POLIMED), (June 2015), 1–15.

 Muhammad Abu Bakar, (2018). Penduduk, Pengajian Islam dan Pengajian
Pondok. In Muhammad Abu Bakar (Ed.), Orang Terengganu: Asal Usul, Arus Hidup
dan Arah Tuju (1st Edition, p. 440). Kuala Terengganu: Perbadanan
Perpustakaan Awam Terengganu.


Masalah Air China Bakal Cetus Krisis Geopolitik Buat Asia?

Bagi pengkaji sejarah, mereka maklum bahawa alam semulajadi dan geopolitik tidak mempunyai interaksi yang baik. Buktinya, abad ke-17 menjadi saksi kepada pelbagai bentuk revolusi, perang dan ketidakstabilan di banyak negara dan wilayah. Dan hari ini disebabkan perubahan iklim, konflik dijangka akan tercetus akibat kekurangan air. Salah satu negara yang berkemungkinan terjebak dalam konflik akibat air ialah China.

Sumber alam semulajadi amat penting kepada ekonomi dan kemunculan kuasa besar. Pada abad ke-19, Britain muncul sebagai kuasa imperalis kerana mempunyai sumber arang batu yang banyak sekaligus menjadi pemacu kepada Revolusi Perindustrian. Ia kemudiannya diatasi oleh Amerika Syarikat yang mempunyai tanah yang luas, rizab minyak yang banyak dan pelbagai sumber alam lain.

Resepi sama turut membantu China muncul sebagai kuasa dunia hari ini. Tetapi ia ditambah dengan reformasi kapitalis, demografi yang baik dan sistem perdagangan global yang mengalu-alukan perdagangan yang banyak di negara itu. Sumber tanah, air dan bahan mentah yang banyak dicampur dengan buruh murah turut menjadikan China sebagai antara negara pengeluar barang terbesar di dunia.

Tetapi itu semua cerita lama. Sejak sedekad lepas, China merupakan pengimport tenaga dan produk pertanian terbesar di dunia. Tanah subur yang luas kini semakin mengecil  berikutan kualiti tanah yang merosot dan terlalu kerap digunakan untuk pertanian. Pembangunan pesat kota-kotanya turut mendorong China membeli minyak dari AS untuk memenuhi keperluan tenaga domestik yang semakin bertambah.

Dan ini satu hakikat pahit yang perlu ditelan kepimpinan China di Beijing. Walaupun mempunyai 20% populasi dunia, mereka hanya mempunyai 7% bekalan air dunia. Wilayah-wilayahnya terutama di sebelah utara berdepan masalah kekurangan air lebih teruk daripada sesetengah kawasan di Timur Tengah. Banyak sungainya telah hilang dan jika ada sekalipun, tidak sesuai digunakan untuk kegunaan manusia kerana pencemaran dan aktiviti perindustrian.

Situasi ini memberi kesan kepada kantung kewangan China. Dianggarkan lebih AS$100 bilion (RM417.4 bilion) setiap terpaksa dibelanjakan bagi memastikan air dapat sampai ke wilayah-wilayah utara. Kekurangan air dan aktiviti pertanian yang tidak lestari mengakibatkan sesetengah kawasan mula mengalami proses penggurunan.

Bukan tidak ada langkah untuk mencatu dan menambahbaik keberkesanan pengagihan bekalan air. Tetapi langkah-langkah yang diperkenalkan masih tidak mencukupi untuk mengatasi isu berkenaan. Malah, baru-baru ini China mendedahkan Guangzhou dan Shenzhen yang terletak di Delta Sungai Pearl bakal mengalami kemarau teruk sehingga tahun hadapan.

Isu air menambah pelbagai isu yang perlu dihadapi China iaitu kemerosotan demografik, iklim politik yang tidak bertoleransi dan reformasi ekonomi penting yang ditangguh atau dibatalkan. Dengan sumber begini berkurangan, ia bakal membawa kepada masalah pengagihan sumber yang besar. Perkara ini sudah dibangkitkan Perdana Menteri Wen Jiabao pada 2005 yang melihat isu kekurangan air berpotensi mengancam kemandirian setiap warga China.

Dengan masalah sebegini di peringkat domestik, ramai pemerhati China bimbang mereka akan menjadikan negara-negara luar sebagai tempat melepaskan geram. Walaupun tidak sampai ke tahap itu tetapi isu air berpotensi menjadi pencetus krisis geopolitik. Kebanyakan air China datang dari wilayah atau negara-negara yang berjiran dengannya seperti Tibet, Thailand, Vietnam, Laos dan Kemboja.

Selalunya, jika tidak menggunakan kaedah paksaan, China akan menggunakan pelbagai cara bagi memastikan sesetengah negara kekal miskin. Pembinaan beberapa empangan di Sungai Mekong mengakibatkan isu kemarau dan banjir buruk di Laos dan Thailand. Sementara pengalihan sungai-sungai di Xinjiang memberi kesan buruk di kawasan hilir sungai-sungai di Asia Tengah.

Dan kini, ramai merasakan konflik China-India di Himalaya ada kaitan dengan usahanya membina empangan di kawasan berkenaan. jika rancangan tersebut diteruskan, maka yang bakal menerima padahnya ialah India dan Bangladesh. Oleh sebab itu, seorang penganalisis berpandangan kerakusan air China ini boleh mempengaruhi tindak-tanduk geopolitiknya untuk jangka masa panjang.

RUJUKAN

Brands, H. (2021, 30 Disember). China Is Running Out of Water and That’s Scary for Asia. Bloomberg.

Sumber gambar: AFP


Peraηg Lobster Antara Perancis Dan Brazil

Sepanjang lipatan sejarah manusia, manusia berpe.ra.ng atas banyak sebab. Sesetengah pepe.ra.ngan didorong oleh sebab-sebab pragmatik seperti perluasan kuasa dan melemahkan kedudukan pihak musuh. Tetapi ada pepe.ra.ngan boleh tercetus atas sebab aneh seperti Pe.ra.ng Udang Karang antara Perancis dengan Brazil.

Pada tahun 1961, sekumpulan nelayan Perancis memilih mencari lubuk udang karang baru selepas gagal mendapat hasil di sepanjang barat laut perairan Afrika. Selepas mencuba di beberapa tempat, mereka menemui lubuk baru di satu kawasan berhampiran pesisir pantai Brazil dan mula menuai hasil. Bagaimanapun, peningkatan kapal nelayan asing di perairan berkenaan mula menimbulkan kecurigaan dalam kalangan nelayan Brazil.

Lantas, mereka memfailkan aduan bahawa nelayan-nelayan asing ini menangkap udang karang secara haram di luar perairan Pernambuco. Ten.te.ra Laut Brazil mengerahkan dua buah kapal pe.ra.ng kecil untuk menyiasat dakwaan mereka. Sebaik mendapati apa yang dilaporkan itu benar-benar berlaku, ten.te.ra laut Brazil memberi amaran kepada nelayan-nelayan Perancis agar beredar dari kawasan perairan berkenaan.

Malangnya, nelayan-nelayan tersebut enggan memberi kerjasama. Malah, mereka bertindak memfailkan aduan kepada pihak berkuasa di Paris dan menggesa Perancis mengerahkan kapal pe.ra.ng ke perairan berkenaan. Ini memaksa kerajaan Brazil bersiap sedia dengan semua kemungkinan termasuk pertem.pu.ran laut dengan ten.te.ra laut Perancis walaupun sedar pertikaian sebegini amat mengarut.

Di Paris, Presiden Perancis ketika itu Charles de Gaulle merasakan dengan menghantar dua buah kapal pe.ra.ng kecil, ia seolah-olah menunjukkan Brazil tidak menghormati Perancis. Akibatnya, Paris menghantar kapal pemus.na.h Tartu untuk menjamin keselamatan nelayan-nelayan Perancis. Bagaimanapun, hasrat itu tidak kesampaian apabila Tartu berjaya dipintas ten.te.ra laut Brazil semasa dalam perjalanan ke situ.

Rio de Janeiro memberi kata dua kepada Paris untuk mengarahkan nelayan-nelayannya keluar dari perairan Brazil dalam tempoh 48 jam. Bagaimanapun, tuntutan tersebut tidak dilayan Paris. Tidak lama selepas itu, sebuah kapal milik nelayan Perancis dirampas oleh ten.te.ra laut Brazil.

Menjelang tahun 1963, ketegangan antara kedua-dua negara berkenaan udang karang masih belum reda. Brazil berhujah udang karang bergerak di sepanjang pentas benua sekaligus menunjukkan ia berada dalam kawasan perairannya. Sementara Perancis bertegas udang karang berenang dalam air sekaligus ia berhak ditangkap oleh sesiapa yang memancing di lautan.

Pada April 1963, kedua-dua pihak sedar pepe.ra.ngan hanya kerana udang karang bukan saja merugikan kedua-dua belah pihak tetapi amat mengarut. Lantas, jalan diplomasi dipilih bagi merungkai perselisihan Paris-Rio de Janeiro dengan pertikaian ini dibawa ke tribunal antarabangsa.

Pe.ra.ng Udang Karang berakhir secara rasmi pada 10 Disember 1964 dengan kedua-dua belah pihak memeterai perjanjian. Dalam perjanjian tersebut, kawasan perairan Brazil diluaskan sejauh 200 batu persegi termasuk kawasan lubuk udang karang. Sementara 26 kapal nelayan Perancis diberi hak menangkap ikan di perairan berkenaan selama lima tahun. Konflik ini turut menjadi pencetus penubuhan Konvensyen Undang-Undang Laut Pertubuhan Bangsa Bersatu.

RUJUKAN:

Docevski, Boban. (2017). The Lobster DITAPIS: When Brazil and France argued over whether lobsters crawl or swim. The Vintage News.


Orang Maori Merupakan Penjelajah Pertama Antartika!

Setiap kali membaca kisah-kisah penjelajahan baik penerokaan benua atau mengelilingi dunia, ia sentiasa didominasi oleh orang Barat. Malah, dalam bab penjelajahan Antartika, nama-nama seperti Robert Falcon Scott, Roald Amundsen dan Jean Baptiste-Charcot menjadi sebutan. Amat sedih apabila memikirkan penjelajah terawal Antartika bukan mereka tetapi seorang penjelajah Maori bernama Hui Te Rangiora.

Mengikut kertas kajian yang diterbitkan dalam Journal of the Royal Society of New Zealand, Hui Te Rangiora tiba di Antartika seawal abad ketujuh Masihi lagi. Penulis kajian Dr Priscilla Wehi turut mendedahkan nama kapal yang digunakannya semasa tiba di benua berkenaan iaitu Te Ivi o Atea.

Sebahagian daripada kisah Hui Te Rangiora diketahui dunia Barat menerusi juruukur dan pengkaji etnik Stephenson Percy Smith dalam satu kertas kajian pada akhir abad ke-19. Berikut keterangan-keterangan lisan orang Maori tentang Hui Te Rangiora yang direkodkan dalam catatan beliau:

Cerita-cerita yang didengar Smith berkemungkinan diambil daripada kisah-kisah lisan penduduk Ngāti Rārua dan Te Āti Awa. Dr Wehi melihat anekdot-anekdot yang direkodkan penjelajah Maori ketika itu sebagai pelik bin ajaib. Tetapi ia bertepatan dengan pelbagai keterangan tentang Antartika yang kita ketahui hari ini.

Pada era moden pula, jejak Hui Te Rangiora diikuti oleh seorang lelaki bernama John Sac atau Te Atu. Sac ialah anak kepada penangkap ikan paus Kapten William Stewart dan isterinya yang berdarah Ngapuhi. Beliau bukan saja orang Maori kedua tiba di Antartica tetapi orang New Zealand pertama melakukannya pada tahun 1840.

Te Atu tiba di Antartika menerusi kapal Vincennes, sebuah kapal penjelajah Amerika Syarikat. Ia digunakan sebagai cara memeta kawasan pesisir pantai Antartika dan merupakan sebahagian daripada Ekspedisi Penjelajahan AS yang dipimpin Leftenan Charles Wilkes.

Ironinya, walaupun penjelajahan Antartika bertanggungjawab menaikkan nama beberapa penjelajah seperti Scott dan Amuendsen, ia tidak akan berlaku tanpa bantuan orang Maori. Bukan sedikit bilangan mereka yang menyertai ekspedisi-ekspedisi Antartika sekitar akhir abad ke-19 dan awal abad ke-20.

Misalnya, penangkap ikan paus berdarah Maori Buddy Willa merupakan sebahagian daripada ekspedisi menangkap ikan paus Norway di Laut Ross pada tahun 1920-an. Manakala pada 1934 dan 1935, Dr Louis Hauiti Potaka merupakan pakar perubatan kapal semasa ekspedisi kedua Richard E. Byrd ke benua berkenaan.

RUJUKAN:

Daly, M. (2021). Māori links to Antarctica from seventh-century Polynesian explorer who ventured far south. Stuff.co.nz.


Tip Pengurusan Masa: “Time Management Matric”

Pengurusan masa merupakan aspek terpenting dalam kejayaan seseorang. Pengurusan masa bermaksud anda mampu menguruskan masa anda dengan efektif dalam menjalani aktiviti harian. Kegagalan anda menguruskan masa dengan berkesan memberi kesan yang memudaratkan seperti pembaziran masa, stres, dan lain-lain.

Sejak daripada kita dibangku sekolah, kita diajar oleh guru untuk menguruskan masa dengan cermat. Antaranya dengan menggunakan teknik jadual harian. Namun, saya masih ingat bahawa ramai kawan-kawan saya ketika itu tidak langsung mempraktikkan jadual harian yang dibuat.

Stephen Covey memperkenalkan teknik yang baharu dalam pengurusan masa iaitu “Time Management Matric”. Lihat jadual dibawah:

Teknik ini berfokuskan pada pembahagian aktiviti yang kita perlu lakukan dalam kehidupan kepada 2 kategori utama iaitu “Important dan “urgent”.

Covey mendefinisikan “Important” sebagai tanggungjawab yang menyumbang kepada pencapaian matlamat seseorang. Manakala, “Urgent” sebagai tanggungjawab yang memerlukan perhatian yang segera.

Misalnya, rujuk rajah.

– Bagi aktiviti-aktiviti atau tugasan yang bagi kita sangatlah penting dan perlu disegerakan.

-Iaitu bagi aktiviti yang memrlukan kita menangguh tugasan lain semata-mata bagi menyelesaikan aktiviti di dalam quadrant ini terlebih dahulu.

– Contohnya, menyiapkan tugasan yang mempunyai tempoh masa, jawab panggilan telefon dan habiskan kerja sekolah,

– Bagi aktiviti atau tugasan yang sangat penting namun tidak perlu disegerakan.

-Menurut covey, aktiviti yang tersenarai dalam petak ini harus kita beri tumpuan untuk pencapaian matlamat jangka panjang.

– Oleh itu, ia kebiasaannya untuk aktiviti yang memerlukan tempoh masa yang lama dan melibatkan rancangan yang rapi.

– Contohnya, bersenam, rancangan pendidikan dan rancangan kerjaya.

– Bagi aktiviti atau tugas yang tidak penting namun perlu diselesaikan dengan segera.

– Covey mengesyorkan meminimumkan atau menghapuskan tugas-tugas ini kerana mereka tidak memberi sumbangan yang jelas dalam kehidupan kita.

– Kebiasaannya, quadrant ini melibatkan menyelesaikan aktivit yang mengganggu fokus kita dalam aktiviti harian yang lain.

-Oleh itu, ia perlu diselesaikan dengan segera agar tidak membebankan kita di kemudian hari.

– Contohnya, balas pesanan rakan

– Bagi aktiviti atau tugas yang langsung tidak penting dan tidak perlu disegerakan.

– Malah menurut Covey, aktiviti ini juga perlu diminimumkan atau dihapuskan kerana ia hanya akan membuang masa.

– Contohnya, menghabiskan masa dalam media sosial, menonton televisyen selama berjam-jam dan membeli belah berkurun-kurun lamanya.

Kesimpulannya, penggunaan “Time Matric” ini membolehkan kita jelas akan aktiviti yang perlu kita lakukan terlebih dahulu. Oleh itu, ia terpulang pada pembaca sama ada hendak mempraktiknya ataupun tidak.

P.S. Contoh yang diberi merupakan pendapat penulis. Pembaca boleh mengaplikasikan aktiviti mereka yang tersendiri mengikut kesesuaian masing-masing.


‘Pemerintah’ Sebenar Yang Menjadi Hidden Hand Empayar China

Pada zaman dahulu, tonggak utama pemerintahan China sudah tentulah maharaja. Tetapi kekuatan sebenar jentera pemerintahan kerajaan itu bukan terletak di tangan para pegawai istana dan jeneral tentera. Sebaliknya, kunci sebenar pemerintahan dipegang oleh sekelompok individu yang berada di Istana Larangan (kediaman rasmi Maharaja China) yang kita kenali sebagai sida.

Sida atau individu bukan lelaki secara ringkasnya merupakan khadam di istana atau lebih tepat sebagai hamba (secara tak rasmi). Maharaja China sudah diketahui mempunyai khadam yang telah dibuang alat sulitnya pada abad kelapan SM. Tetapi sejarawan percaya sida secara rasmi muncul dalam sejarah semasa era Maharaja China dari Dinasti Han Timur, Han Huan Di (146-167 Masihi).

Disebabkan peranannya sebagai khadam, sida menjalankan pelbagai tugas seperti memasak, membasuh pakaian, menjadi pemandu, mengawal keselamatan dan menjaga kesihatan penghuni-penghuni istana termasuk harem diraja. Sekali pandang, banyak tugas yang perlu dipikul seseorang sida. Tetapi mereka boleh dipercayai kerana tanpa alat kelamin mereka, mereka tidak boleh mengganggu wanita di situ termasuk menghamilkan mereka.

Dan itu membawa kepada tugas paling penting sida di harem diraja: merekodkan pergerakan gundik ke kamar diraja. Sekiranya seseorang maharaja itu mahukan seseorang gundik di kamar diraja, baginda akan memberi label yang mengandungi nama gundik terpilih kepada sida yang menunggu. Sida yang bertanggungjawab menguruskan harem diraja (jawatan rasmi Ketua Kamar Diraja) kemudiannya menghantar label itu kepada gundik yang dipilih.

Dari situ, si gundik akan dibawa menerusi tandu oleh sida-sida ke ruang diraja. Bagi setiap gundik yang pergi ke kamar diraja, mereka hanya akan mengenakan pakaian berbulu. Selepas tiba di ruang diraja, si gundik merangkak masuk ke kamar diraja sebelum digauli oleh maharaja. Sebelum fajar menjelang, si gundik akan dibawa kembali ke harem diraja.

Peristiwa berkenaan kemudiannya direkodkan dalam satu buku khas dengan nama gundik dan tarikh lawatan ke  kamar diraja direkodkan. Setiap catatan ini kemudiannya mendapat tandatangan maharaja. Catatan ini akan dijadikan sebagai bukti sekiranya si gundik mengandung dan memberi pilihan kepada maharaja sama ada baginda mahukan gundiknya itu menyimpan kandungannya atau tidak. Perkara sama turut menjadi bukti kesahihan status seseorang putera/puteri dan amat dijaga rapi oleh sida bertanggungjawab.

Terdapat beberapa sebab seseorang sida terpilih untuk berkhidmat di istana. Sesetengahnya yang berstatus penjenayah bekerja di istana selepas diberi pengampunan sebagai ganti kepada hukuman mati yang dijatuhkan kepada mereka. Dekri ini pertama kali dibuat oleh Maharaja Guangwu dari Dinasti Han (57-25 SM) dan diteruskan oleh maharaja-maharaja selepasnya.

Ada juga yang memilih menjadi sida kerana didorong oleh kerelaan sendiri seperti dipaparkan dalam filem The Last Eunuch of China. Walaupun dipandang negatif oleh masyarakat kerana membuang alat sulit mereka, sida menikmati kehidupan selesa di istana dan mempunyai pengaruh dalam kalangan pegawai istana dan kerabat diraja.

Jadi, bagi sesetengah individu ini, ia bukan sekadar peluang untuk lari daripada belenggu kemiskinan. Malah, ini juga peluang bagi mereka menempa nama dalam sejarah dan membina kehidupan selesa untuk diri dan ahli-ahli keluarga mereka. Bagi mereka, semua ini berbaloi walaupun ini bermakna terpaksa mengucapkan selamat tinggal kepada simbol kejantanan mereka.

Disebabkan alasan sama, sesetengah keluarga sanggup menjadikan anak mereka sebagai sida. Kebiasaannya, ibu bapa yang menyerahkan anak mereka untuk tujuan ini akan diberi sagu hati yang banyak. Pada masa sama, mereka berharap dengan menjadikan cahaya mata mereka itu sida, ia akan menjamin kehidupan yang mewah dan selesa buatnya.

Bagi mana-mana individu yang mahu menjadi sida, mereka perlu menjalani proses membuang alat sulit terlebih dahulu. Kebiasaannya, ia akan dibuat di sebuah pondok kecil berhampiran Istana Larangan yang dipanggil Ch’ang tzu. Seorang pakar yang digelar daozi jiang akan menyelia proses ini termasuk proses pemulihan. Daozi jiang biasanya dibantu oleh beberapa perantis semasa menjalankan proses pembuangan alat sulit.

Daozi jiang kemudiannya membalut bahagian abdomen dan peha si polan yang menjalani proses ini dengan kain kasa. Ini bertujuan untuk mengelak si polan mengalami kehilangan darah yang banyak selepas alat sulitnya dibuang. Bagi melancarkan lagi proses pemotongan, alat sulit si polan akan dikebaskan menggunakan sos cili pedas. Selepas alat sulitnya dipotong, ia akan dicuci menggunakan air yang dicampur serbuk lada hitam sebanyak tiga kali.

Sebelum proses pembuangan alat sulit dibuat, tiga orang individu (berkemungkinan perantis) akan memegang posisi si polan. Seorang akan memegang kedua-dua kaki individu itu dengan dua lagi memegang tangan dan pinggangnya. Ini bagi memastikan si polan tidak berganjak dan membuat pergerakan mengejut semasa proses pembuangan dijalankan.

Daozi jiang kemudiannya akan menghampiri bakal sida ini dengan sebilah pisau melengkung kecil. Sebelum proses pemotongan bermula, si polan akan ditanya soalan cepumas, “Adakah kamu akan menyesal dengan keputusan kamu (membuang alat sulit) atau tidak?” Jika si polan memberi jawapan tidak atau menunjukkan keraguan pada air mukanya, proses pembuangan alat sulit akan dihentikan. Tetapi jika bakal sida ini tetap dengan keputusannya, maka proses tersebut diteruskan.

Setelah alat sulit bakal sida ini dipotong, luka tempat tersebut akan ditutup dengan kain yang dicelup dengan air sejuk. Selepas ia dicuci dan dibalut, pembantu-pembantu daozi jiang akan memapah si polan dan berjalan dalam bilik selama tiga jam. Setelah itu, barulah bakal sida ini dapat dibaringkan atas katil bagi membolehkannya berehat.

Bahagian alat sulit yang dipotong ini ditutup dengan spigot. Dalam tempoh tiga hari, bakal sida akan mengalami kehausan kerana ditegah daripada minum air oleh daozi jiang selepas pembedahan. Selepas itu, barulah mereka dibenarkan minum dengan tujuan menguji sama ada air kencing mereka lancar atau tidak. Sekiranya lancar, proses tersebut dianggap berjaya.

Tetapi jika itu tidak berlaku, maka kematian menanti si polan yang menjalani proses tersebut. Luka proses pembuangan alat sulit selalunya mengambil masa 100 hari untuk sembuh. Setelah itu, barulah bakal sida ini dibenarkan melapor diri ke istana. Mereka membawa bersama apa yang dianggap harta paling penting mereka semasa di istana: alat sulit yang disimpan dalam sejenis bekas air kecil yang ditutup rapat dipanggil bao.

Bao yang bermaksud tiga harta berharga – merujuk kepada testikel dan penis (komponen utama alat sulit lelaki). Bao akan disimpan di bahagian atas rak dan hanya diambil untuk dua sebab: pengebumian dan pemeriksaan oleh ketua sida.

Sekiranya mana-mana sida mahu mendapatkan kenaikan pangkat dalam istana, pastikan bao ada bersama mereka pada hari ia diperiksa oleh ketua sida. Jika tidak, lupakanlah hajat mendapat kenaikan pangkat yang diingini. Dalam situasi sebegini, yang untung ialah daozi jiang.

Ini kerana sida-sida yang cuai ini pasti berusaha mendapatkan bao yang ada dalam simpanannya bagi membantu mereka lulus dalam pemeriksaan berkenaan. Justeru, tidak hairanlah wujud laporan sesetengah sida sanggup membeli, meminjam atau menyewa bao-bao yang disimpan daozi jiang sekiranya bao asal mereka hilang.

Seterusnya, jika si sida mati, maka bao dalam simpanannya akan dikebumikan bersamanya. Dan jika mereka tiada bao, maka bersedia sajalah dapatkan bao daripada daozi jiang walaupun itu memakan kos kewangan yang banyak. Sebabnya mudah, mereka mahukan mayat dalam keadaan lengkap semasa dikebumikan. Jika tidak, raja alam barzakh China Jun Wang akan menukar individu sebegini kepada keldai betina – satu prospek yang amat ditakuti oleh ramai sida.

Yang pasti, proses pemotongan alat sulit yang diharungi sida-sida ini memberi kesan besar kepada fizikal mereka bergantung kepada usia proses tersebut dijalankan. Dari segi suara misalnya, sekiranya proses pembuangan dibuat semasa muda, maka suara mereka mirip suara wanita muda.

Mereka juga tidak akan mempunyai janggut dan kerap kencing atas katil atau dalam pakaian mereka. Disebabkan perkara sebegini, maka ia membawa kepada peribahasa China bau busuk macam sida (merujuk kepada perbuatan sida terkencing atas katil atau dalam pakaian mereka). Mereka bukan saja menjadi terlalu lemah untuk aktiviti-aktiviti fizikal tetapi mudah terdedah kepada ekspresi emosi yang melampau.

Berdasarkan rekod sejarah, terdapat 10,000 orang sida pada abad ke-15 dengan angka tersebut naik kepada 70,000 orang pada 1644. Selepas Dinasti Qing berkuasa selepas menyingkirkan Dinasti Ming, bilangan mereka berkurangan kepada 3,000 orang. Ini kerana dinasti itu merasakan bilangan sida yang terlalu ramai berpotensi mencetuskan ketidakstabilan dalam kerajaan dan seterusnya mampu menjatuhkan mereka.

Semasa era dinasti itu, sida-sida ini dibahagikan mengikut 48 jabatan dengan tugas-tugas tertentu. Setiap jabatan akan mempunyai ketua jabatan dengan ketua sida berperanan sebagai penyelia untuk semua jabatan. Gaji setiap sida berbeza-beza iaitu sekitar dua hingga empat tahil perak (RM202.50 hingga RM408). Tetapi jika bernasib baik, ada yang memperoleh gaji setinggi 12 tahil perak (RM1,224).

Kebanyakan jabatan ini terletak dalam lingkungan bandar diraja yang berperanan sebagai sistem sokongan kepada istana termasuk pengurusan makanan dan bahan mentah. Memandangkan pejabat-pejabat kerajaan ini terletak di luar lingkungan bandar diraja, bohonglah kalau pegawai-pegawai kerajaan tidak merasa terancam dengan sida-sida ini. Atas sebab itu, ada yang sanggup bersaing dengan sida-sida demi memastikan kedudukan mereka tidak terancam.

Antara jabatan sida yang wujud ialah Jabatan Cop Diraja, Sekolah Istana (sebuah sekolah khas untuk para sida) dan Jabatan Khadam Istana. Jabatan Cop Diraja bertanggungjawab menjaga 17 cop diraja kerajaan dan semua dokumen kerajaan termasuk dekri yang dibuat oleh maharaja. Sementara Sekolah Istana bertanggungjawab mendidik sida-sida terpilih dengan 200 hingga 300 orang dipilih menyertai sekolah berkenaan. Manakala Jabatan Khadam Istana bertanggungjawab menguruskan aspek pembinaan dan penyelenggaraan Kota Larangan.

Seperti orang lain, sida juga boleh dihukum jika didapati melakukan kesalahan. Antara kesalahan yang biasa dilakukan sida di istana ialah lari daripada tugas dan mencuri. Ya, mencuri. Ingatkan ada duit banyak, sida tak perlu mencuri. Tapi sida juga manusia biasa yang tidak boleh lari daripada sifat tamak.

Kebiasaannya, jika ada sida yang cuba lari, tugas mengesan dan menangkap mereka diserahkan kepada pasukan polis khas. Pasukan ini hanya mempunyai satu tujuan iaitu memburu sida yang lari dari istana. Dalam kebanyakan kes, sida yang lari berjaya ditangkap semula. Hanya segelintir saja yang berjaya melepaskan diri dan membina kehidupan baru jauh daripada pengetahuan pihak istana.

Sida yang ditangkap buat kali pertama akan dipenjarakan selama dua bulan dan disebat sebanyak 20 kali. Sekiranya si polan mengulangi kesalahannya buat kali kedua, maka dia akan dipakaikan canque (sejenis kolar kepingan kayu yang besar yang memaparkan nama dan jenayah yang dilakukannya). Disebabkan saiz canque yang besar, pesalah memerlukan bantuan orang lain bila makan.

Tetapi jika sida yang sama masih tak makan saman, hukuman terakhir ialah dibuang negeri ke Mukden (kini Shenyang) selama dua setengah tahun. Pada akhir setiap hukuman, si sida akan kembali berkhidmat di istana dengan harapan perkara sebegini tidak berlaku lagi. Bagi kes kecurian, mereka juga dikenakan hukuman buang negeri ke Mukden. Tetapi jika mereka didapati mencuri barang berharga atau mana-mana objek kesayangan maharaja, maka si pelaku akan dibawa ke satu kawasan di luar Beijing dan dihukum mati.

Bagi kesalahan kecil seperti malas atau meninggalkan kerja, hukuman bagi sida ialah memukul tumit mereka dengan buluh sebanyak 80 hingga 100 kali. Selepas hukuman selesai dijalankan, luka pada bahagian tumit mereka akan diperiksa oleh doktor sida sebelum dibalut. Bagi menjadikan hukuman tersebut lebih berat, tumit si pesalah akan dipukul lagi buat kali kedua selepas tiga hari.

Dengan sejarah pemerintahan diraja China yang panjang sehingga tahun 1924, terdapat ramai sida yang menempa nama mereka dalam sejarah sama ada kerana jasa kepada negara atau menyalahgunakan kedudukan mereka. Bagi kategori kedua, terdapat ramai sida yang menyeleweng atau memanipulasi maharaja atau maharani demi menjaga kedudukan mereka.

Salah seorang daripada mereka ialah Liu Teng, seorang sida yang hidup pada zaman Dinasti Wei Utara. Liu Teng dikenali kerana mempunyai lidah bercabang dan mampu mengkhianati sesiapa saja. Atas sebab itu, mana-mana pemerintah Wei ketika itu dikawal beliau sekaligus membolehkannya mentadbir China secara proksi.

Tetapi beliau membuat satu kesilapan dengan memerangkap Perdana Menteri kerajaan Wei ketika itu, Yuan Yi yang membawa kepada kematiannya. Ini kerana Yuan Yi merupakan kekasih kepada Maharani Balu Hu. Apabila Liu Teng meninggal dunia pada usia 60 tahun, kuasa pemerintahan kembali di tangan baginda.

Murka dengan tindakan sida berkenaan yang membunuh kekasihnya itu, Maharani Balu Wu mengarahkan kubur Liu Teng digali semula dengan mayatnya dicampak ke kawasan hutan. Baginda turut mengarahkan 40 orang anak angkat sida berkenaan ditangkap dan dibunuh.

Untuk kategori pertama pula, contoh paling mudah sudah pastinya Laksamana Cheng Ho/Zheng He. Anak jati Yunnan, China, beliau diberi kepercayaan mengetuai misi diplomatik Dinasti Ming ke pelbagai wilayah dari rantau Nusantara termasuk Melaka hinggalah Semenanjung Tanah Arab dan Afrika. Walaupun jasanya dipandang sepi oleh maharaja-maharaja Ming seterusnya, ia memberi kesan besar dari segi sejarah dunia maritim hari ini.

Menjelang abad ke-20, bilangan sida di istana berkurangan kepada 470 orang pada 1912. Sistem sida kemudiannya dimansuhkan secara rasmi pada 5 November 1924. Sida terakhir diraja China, Sun Yaoting menghembuskan nafas terakhir pada Disember 1996. Kisah Sun Yaoting ini menjadi inspirasi kepada filem Last Eunuch in China.

Sesiapa yang ingin meluaskan pengetahuan tentang Tamadun Cina boleh beli buku Ayman Rashdan Wong melalui pautan dibawah:
https://shopee.com.my/Kitab-Tamadun-Cina-Ayman-Rashdan-Wong-i.238336777.21315812272

RUJUKAN

China.org.cn. Top 10 eunuchs in ancient China.

Cartwright, M. (2017, 27 Julai). Eunuchs in Ancient China. World History Encyclopedia.

Duhalde, M. (2018, 23 Julai). How an army of eunuchs ran the Forbidden City. South China Morning Post.


Kenan – Kecatatan Pada Bayi Yang Baru Lahir Akibat Langgar Pantang Larang

Kamus Dewan Bahasa mendefinasikan Kenan sebagai kepada dua pengertian, satu adalah bermaksud kecacatan. Iaitu kecacatan pada bahagian tubuh badan seperti wajah, hidung, tangan, kaki dan sebagainya. Maksud kedua pula keganjilan kepada perlakuan, bahasa tubuh atau gerak geri tubuh seperti tangisan serupa binatang, selalu mengaru seperti monyet dan bercakap seperti binatang.

Menurut Amran Kasimin, kenan adalah kecelakaan atau kecacatan pada bayi yang baru dilahirkan akibat melanggar pantang atau melakukan perkara terlarang yang dilakukan oleh ibu bapa semasa bayi dalam kandungan. Contohnya memukul atau membunuh binatang seperti ular, monyet hatta kucing.

Winstedt (1925) menyatakan terdapat satu taboo pada masyarakat Melayu ketika itu iaitu tidak boleh membunuh atau memukul binatang semasa bayi dalam kandungan kerana akan mengakibatkan kenan.

Jika si suami pada masa isterinya mengandung mematahkan sayap burung, kelak nanti bayi yang dilahirkan akan mengalami kecacatan seperti buta atau cacat anggota. Beliau menulis lagi pada bulan keenam kandungan, si suami tidak dibenarkan memotong tumbuhan menjalar atau membuang ikan yang terlekat pada mata kail kerana dikhuatiri mulut bayi akan menjadi sumbing.

Mohd Anuar Ramli telah menghuraikan beberapa pantang larang untuk menggelakkan kenan iaitu:

1. Ibu mengandung dilarang menceritakan kecacatan orang kepada orang lain. Ini akan mengakibatkan anaknya turut menjadi cacat.

2. Tidak dibenarkan mencerca sesuatu yang ganjil kerana akan memberi kesan kepada bayinya.

3. Tidak boleh menyiat atau mencucuk telinga kerbau untuk membuat tanda. Jika tidak anak bakal dilahirkan akan cacat telingannya.

4. Wanita mengandung tidak dibenarkan menyembelih, memukul atau memaki ayam kerana bakal mencacatkan anaknya.

5. Wanita mengandung tidak boleh melangkah atau memijak kucing yang sedang tidur. Ini menyebabkan bayi yang dilahirkan bakal buta.

6. Wanita mengandung tidak dibenarkan memotong muncung ikan kerana bayinya nanti akan sumbing.

7. Wanita mengandung tidak boleh menyeksa atau membunuh binatang. Takut anaknya nanti akan cacat.

Pantang larang ini menyebabkan ibu bapa betul-betul mengikut pantang larang. Jika anak cacat maka mereka akan ditanya atau dipersalahkan kerana melanggar pantang larang menyebabkan bayi kenan. Terdapat pelbagai jenis kenan iaitu ;

Kenan Kucing – kecacatan pada anak mata.
Kenan Katak – kecacatan pada tangan atau kaki
Kenan Biawak – perlakuan seperti biawak. Seperti kerap menangis.
Kenan Ular – tidak boleh makan makanan tumbuhan menjalar seperti tembikai
Kenan Ikan – sumbing

RUJUKAN:

Kepercayaan kenan dalam masyarakat melayu – kajian daripada perspektif Islam oleh Mohd Anuar Ramli dan Syamsul Azizul MArinsah.

RO Winstedt – Shaman, Saiva and Sufi – A Study Evolution Of Malay Magic.

Amran Kasimin – Penjagaan Bayi Dalam Pantang (1995)


Tapak Kaki Dinosaur, Asteroid & Kepupusan

Cal Orcko.. itulah nama sebuah kawasan yang terletak hanya 3 batu dari arah selatan bandar Sucre, di negara Bolivia. Ia sangat terkenal di kalangan pelancong. Bagi pakar akademik pula, ia ibarat gedung ilmu, terutama sekali bagi mereka yang belajar bidang arkeologi dan paleontologi.

Istimewanya Cal Orcko kerana ia merupakan ‘kediaman’ kepada koleksi terbesar dan pelbagai jenis dan saiz kesan tapak kaki haiwan purba yang telah pupus, yakni Dinosaur dari zaman Cretaceous.

Tapak-tapak kaki tersebut dapat dilihat tersebar dengan banyaknya pada permukaan cerun batu kapur yang berketinggian 300 kaki (91 meter) dan mempunyai lebar sepanjang 1.6 kilometer itu.

Dianggarkan bahawa, terdapat sekurang-kurangnya 5000 kesan tapak kaki, dari 8 sehingga 15 spesies dinosaur yang berbeza.

Cretaceous Ke Paleogene

Secara ringkasnya, zaman Cretaceous ialah zaman terakhir dan segmen paling lama dalam Era Mesozoic yang bertahan sekurang-kurangnya selama 79 juta tahun.

Peralihan ke zaman Cretaceous telah bermula dari peristiwa kepupusan kecil, iaitu setelah berakhirnya zaman Jurassic, kira-kira 145.5 juta tahun dahulu.

Menemui nasib yang sama seperti zaman Jurassic, Cretaceous berakhir selepas terjadinya peristiwa kepupusan Cretaceous-Paleogene besar-besaran pada 65.5 juta tahun dahulu. Yang menurut teori serta dapatan daripada kajian saintis dari seluruh dunia, kepupusan ini adalah disebabkan oleh hentaman asteroid ke muka bumi.

Pada tahun 1979, seorang ahli geologi yang sedang dalam kajian mengkaji lapisan batu memisahkan zaman Cretaceous dan zaman Paleogene, telah menemui sesuatu yang sangat menarik. Yakni pembentukan lapisan nipis tanah liat berwarna kelabu.

Analogi mudah, cuba bayangkan:

– Zaman Cretaceous ibarat sekeping roti yang diletakkan di bawah.

– Kemudian lapisan tanah liat kelabu berada di atas ‘roti’ Cretaceous seakan mentega.

– Manakala Paleogene pula ibarat satu lagi lapisan roti di atas ‘mentega’ tanah liat kelabu itu tadi.

Seterusnya, melalui kajian dilaksanakan oleh saintis lain, juga turut menemui pembentukan nipis tanah liat kelabu ini di seluruh dunia. Adakah signifikan kewujudan tanah liat ini?

Berdasarkan ujian untuk mengenal pasti mineral yang terkandung pada tanah liat tersebut, ia mengandungi konsentrasi tinggi Iridium, sejenis elemen yang sangat jarang dijumpai di bumi, namun Iridium ini kebiasaannya ditemui di dalam batuan meteorit.

Seterusnya, di dalam lapisan tanah liat ini juga menunjukkan pembentukan “shocked quartz”. Ia berbeza dari kuarza (quartz) biasa, kerana “shocked quartz” hanya terbentuk di bawah tekanan yang sangat tinggi.

Selain itu, terdapat pembentukan globe kecil seakan kaca dikenali dengan nama tektites, yang hanya terbentuk apabila sesuatu batuan itu mengewap serta-merta, yang kemudiannya disejukkan dengan cepat. Sesuatu yang hanya terjadi sekiranya objek dari angkasa lepas (meteor / asteroid) menghentam bumi dengan kuasa yang sangat dahsyat.

Bagaimana tapak kaki dinosaur ini menjadi fosil?

Ia telah dispekulasikan bahawa, bandar Sucre ini pada puluhan juta tahun dahulu, merupakan sebuah teluk yang terletak di tepi laut. Dan kawasan Cal Orcko ini adalah sebahagian daripada pantai nya.

Dinosaur yang berjalan melalui garisan pantai ini semasa zaman Cretaceous dahulu, telah meninggalkan kesan tapak kakinya pada tanah liat lembut dan ia telah terfosil apabila tanah liat itu menjadi kering semasa musim kemarau.

Tidak terhenti begitu sahaja, mendapan tanah liat baru akan terbentuk, menutupi tanah liat keras yang mempunyai kesan tapak kaki terdahulu.

Perkara ini dibuktikan melalui satu kejadian runtuhan pada satu bahagian cerun batu kapur pada tahun 2010. Ia telah mendedahkan lapisan lain yang mempunyai bekas tapak kaki dinosaur.

Pembentukan Cerun

Soalan ini mungkin sedang bermain di fikiran anda. “Cerun ni menegak, takkan dinosaur panjat macam Spiderman?”

Melalui sebuah hipotesis yang diketengahkan, kawasan teluk purba ini akhirnya telah menjadi sebuah tasik air tawar. Ini adalah berdasarkan penemuan fosil hidupan air tawar di kawasan yang sama. Tambahan lagi, anda perlu tahu bahawa pada puluhan juta tahun dahulu, bentuk daratan pada muka bumi ini bukanlah seperti zaman sekarang ini.

Justeru ini bermaksud, tasik tersebut telah terbentuk melalui pergerakan pada plat tektonik. Pergerakan plat tektonik ini juga lah yang telah menolak dataran yang mempunyai fosil kesan tapak kaki dinosaur ini ke atas, sehinggalah ia menjadi sebuah dinding seperti sekarang. Satu proses yang sama dalam pembentukan banjaran atau gunung-ganang.

RUJUKAN:

A wall in Bolivia is covered in thousands of dinosaur footprints, and it’s becoming a major tourist attraction. Retrieved from:  http://www.businessinsider.com/cal-orcko-in-bolivia-is-covered-in-dinosaur-footprints-2015-6?IR=T&fbclid=IwAR3ow9e1qx8qEaiw-AYPnvZ38nyz4I3IA3WXmrcFXPAQxKfaOBsP610fkjY

Dinosaur tracks in Bolivia threatened with extinction. Retrieved from:  https://phys.org/news/2014-10-dinosaur-tracks-bolivia-threatened-extinction.html?fbclid=IwAR1SwPBg9aiMue-MiDntVLp6K4IBXrBk-Bv0WRb5NzZG33WBTC5PKzdrB-4

Dinosaur Dance Floor. Retrieved from:  https://www.atlasobscura.com/places/dinosaur-dance-floor?fbclid=IwAR2YbxTwTfRFGAcu80KoR8F9T0vZrLtk5pXZ6kdzwDomXxLHunAMIVX8SOs

Cretaceous Period: Animals, Plants & Extinction Event. Retrieved from:https://www.livescience.com/29231-cretaceous-period.html